#SembangSukanz: Dominique Kurang Menjadi, TFC Raih Kemenangan Tipis

Terengganu Football Club (TFC) menerima kunjungan Petaling Jaya City Football Club (PJ City) untuk pusingan ke-16 saingan Piala Malaysia 2020.

Perlawanan yang berlangsung di Stadium Sultan Mizan Zainal Abidin (SMAZA) itu berpihak kepada pasukan tuan rumah 1-0 hasil jaringan Sanjar Shaakhmedov pada minit ke-36 sekaligus menempah tiket ke peringkat suku akhir.

Berikut adalah empat perkara yang kami dapati daripada perlawanan ini:

Persembahan kapten pasukan, Lee Tuck amat cemerlang dalam perlawanan ini terutamanya pada separuh masa pertama. Selaku pemain tengah (centre midfielder), dia memastikan bola dapat dialirkan kepada Faiz Nasir/Azam Azmi di bahagian kanan atau kepada Faris Ramli/Sanjar Shaakhmedov di bahagian kiri. Seperti biasa, work rate dan kerajinan yang tinggi memenangi/merampas bola daripada pihak lawan membantu mengurangkan ancaman kepada barisan pertahanan TFC.

PJ City FC turun menentang TFC dengan formasi 3-4-3 dalam perlawanan ini. Dan mereka memainkan corak permainan high pressing terutamanya sepanjang separuh masa pertama dan hasilnya mereka berjaya menyukarkan TFC untuk menguasai bola. Malah pasukan tuan rumah hanya beroleh gol menerusi kesilapan yang dilakukan oleh pertahanan, Kim Bong Jin. Separuh masa kedua, PJ City dilihat mengurangkan sedikit pendekatan high pressing mereka dan bermain dengan intensiti tinggi ke arah gawang TFC.

Penyerang utama TFC, Dominique da Sylva kurang menyerlah dalam perlawanan ini. Bukan sahaja tidak menjaringkan sebarang gol tetapi beberapa gerakannya berjaya dihalang oleh pemain-pemain PJ City.

Perkara yang sama turut terjadi kepada penyerang PJ City, Washington Brandao. Walaupun terdapat satu atau dua gerakan bahaya memasuki kotak penalti TFC, tiada sebarang jaringan dapat dijelmakan olehnya dalam perlawanan ini.

Pertahanan, Argzim Redzovic cemerlang memimpin barisan pertahanan  TFC. Beberapa bola perebutan di udara dimenanginya. Tidak dilupakan, Argzim turut dilihat naik ke atas untuk membantu serangan. Sementara itu, penjaga gol muda, Rahadiazli pula menjadi hero buat pasukan TFC dengan menyelamatkan beberapa percubaan tepat ke arah gawangnya dan memastikan clean sheet.


Majlis Olimpik Asia Umum Tunda Sukan Asia Ekoran Situasi Covid-19 Di China

Sukan Asia Ke-19 yang akan berlangsung di Hangzhou, China bermula 19 hingga 25 September kelak diumumkan ditunda dan tarikh baharu temasya berkenaan akan diumumkan dalam masa yang terdekat.

Punundaan tersebut diumumkan menerusi satu kenyataan media sebentar tadi selepas Majlis Olimpik China (COC), Jawatankuasa Penganjuran Sukan Asia Hangzhou (HAGOC) dan Ahli Lembaga Eksekutif Majlis Olimpik Asia (OCA) mengadakan perbincangan terperinci pada hari ini.

Dimaklumkan, tuan rumah sudah bersiap sedia sepenuhnya untuk menganjurkan temasya sukan berkenaan namun keputusan ini dilakukan oleh pemegang taruh selepas mengambil kira situasi pandemik semasa Covid-19 di negara berkenaan.

Tambah kenyataan itu lagi, nama dan logo Sukan Asia Ke-19 ini akan kekal seperti sedia ada walaupun temasya ini mempunyai kemungkinan untuk diadakan pada tahun hadapan.

Featured Image: 19th Asian Games Hangzhou 2022


Sports Direct & FA Selangor Umum Kerjasama Selama 2 Tahun

Gedung kelengkapan sukan dari United Kingdom (UK), Sports Direct bersama-sama Persatuan Bola Sepak Selangor (FAS) mengumumkan membentuk satu kerjasama pada hari ini.

Kerjasama ini dibentuk bagi mengangkat pembangunan bola sepak di negeri Selangor dengan memberikan fokus kepada program yang dianjurkan oleh FAS terutamanya Selangor Champions League (SCL), FAS Women Super League (WSL), FAS Juniors League dan lain-lain lagi.

Selaras dengan kerjasama dan kolaborasi yang dibentuk ini, Sports Direct turut diangkat sebagai Rakan Penaja Perak FAS selama dua tahun. Sepanjang jalinan kerjasama ini, Sports Direct mendapat peluang untuk mengadakan aktiviti promosi dan pengaktifan jenama yang memberikan manfaat kepada persatuan dan para penyokong.

Satu majlis menandatangani perjanjian kerjasama antara Sports Direct dan FAS turut berlangsung Sports Direct HQ di Sunway City pada hari ini.

Ianya ditandatangani antara Presiden FAS merangkap Raja Muda Selangor (RMS), DYTM Tengku Amir Shah Ibni Sultan Sharifuddin Idris Shah Alhaj dan Pengarah Urusan Sports Direct Malaysia Sdn Bhd, Paul Gibbons.

Untuk pengetahuan semua, kini, Sports Direct mengoperasikan sebanyak 35 gedung jualan di seluruh Malaysia. Selain itu, mereka turut mempunyai laman e-dagang, sportsdirect.com.my untuk para pelanggan tempatan.


Norizam Akui Pemilik JDT Mempunyai ‘Passion’ Tinggi Dalam Bola Sepak

Pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim dikenali sebagai seorang yang memiliki keghairahan tinggi dalam sukan bola sepak.

Perkara tersebut turut diakui oleh pemilik baharu TRW Kelantan FC, Norizam Tukiman selepas bertemu baginda yang juga Tunku Mahkota Johor (TMJ) selama beberapa jam di Ibu Pejabat JDT, semalam.

“Baginda ada passion yang tinggi pasal bola,” kongsi Norizam.

Untuk rekod, TMJ mengambil alih pasukan Johor sekitar tahun 2012. Sejak itu, keghairahan baginda dalam bola sepak telah menggerakkan pelbagai tranformasi bermula dengan membaik pulih padang dan fasiliti-fasiliti di Stadium Larkin, mengadakan pusat latihan serba moden untuk para pemain sehinggalah membina stadium bola sepak berkelas dunia, Stadium Sultan Ibrahim.

Hasil transformasi dilakukan TMJ sejak lapan tahun lalu, JDT yang dikenali sebagai Harimau Selatan telah muncul sebagai gergasi bola sepak tanah air dengan menggapai enam kejuaraan Liga Super berturut-turut, dua kejuaraan Piala Malaysia dan sebuah kejuaraan Piala FA.

Paling membanggakan, JDT mencipta nama selaku satu-satunya pasukan dari rantau asia tenggara berjaya menjulang trofi Piala AFC apabila menumpaskan wakil Tajikistan, FC Istiklol dalam perlawanan akhir, tahun 2015.

Dalam pertemuan tersebut, Norizam turut mendapatkan nasihat daripada TMJ bagaimana untuk membangunkan sebuah kelab bola sepak yang kecil sehingga menjadi kelab yang berjaya dan dikenali ramai.

“Jangan main-main dengan Tunku sebab baginda tahu serba serbi akan bola sepak.”

“Baginda teliti, ambil tahu banyak benda pasal bola demi memastikan hasil kerja yang baik. Baik pada semua. Baik pada negeri dan rakyat Johor.” tulis Norizam di laman sosialnya.

Menerusi perkongsiannya itu, Norizam turut memberikan bayangan untuk bekerjasama dengan TMJ dalam usahanya untuk membawa kembali kegemilangan bola sepak Kelantan sebagaimana pada awal 2010-an lalu.

Featured Image:  JOHOR Southern Tigers


Malaysia Cadang Uji Pasukan Ke-194 Dunia Sebelum Kempen Piala AFF 2020

Persatuan Bola Sepak Malaysia (FAM) bercadang untuk mengadakan satu perlawanan persahabatan bagi menguji skuad kebangsaan sebelum beraksi pada kempen Piala AFF Suzuki 2020 kelak.

Menurut laporan portal Bernama, Setiausaha Agung FAM, Saifuddin Abu Bakar memaklumkan pasukan yang menghuni tangga ke-194 dunia, Timor Leste menjadi pilihan utama untuk diuji skuad Harimau Malaya bimbingan Tan Cheng Hoe.

Pada awalnya, Timor Leste perlu turun menentang Brunei Darussalam dalam perlawanan kelayakan Piala AFF 2020 pada 1 Disember nanti, bagaimanapun, perlawanan tersebut tidak akan dilangsungkan memandangkan skuad Tebuan (The Wasps) menarik diri daripada kejohanan ini.

“Selepas Brunei menarik diri daripada kempen Piala AFF 2020, hanya ada satu pasukan yang boleh kita atur aksi persahabatan iaitu Timor Leste.

“Tetapi kita perlu dapatkan kelulusan AFF kerana terdapat syarat bagi mengatur aksi persahabatan di Singapura kerana kita masih tidak boleh bermain di sini (Malaysia),” katanya seperti dipetik daripada portal tersebut.

Untuk rekod, kali terakhir Malaysia menentang Timor Leste adalah dalam Pusingan 1 Kelayakan Piala Dunia 2022/Piala Asia 2023 pada tahun 2019. Pada perlawanan tersebut, Malaysia berhasil mencatatkan kemenangan dengan keputusan 12-2 secara agregat.

Sebagai tambahan, Malaysia akan memulakan kempen Piala AFF 2020  dengan menentang Kemboja pada 6 Disember dan diikuti dengan Laos (9 Disember), Vietnam (12 Disember) dan Indonesia (19 Disember) dalam Kumpulan B.

Featured Image: Football Association of Malaysia


BAM Mengesahkan Menerima Surat Rayuan Lee Zii Jia Hari Ini

Badan induk badminton negara, Persatuan Badminton Malaysia (BAM) mengesahkan telah menerima surat rayuan daripada jaguh badminton negara, Lee Zii Jia, pada hari ini.

Minggu lalu, BAM mengenakan hukuman tidak akan mendaftarkan Zii Jia di mana-mana kejohanan antarabangsa selama dua tahun ekoran tindakannya yang mahu bergerak secara bersendirian atau bebas (independent).

Baca: BAM ‘Gantung’ Pemain No.7 Dunia Sehingga Tahun 2024

Makluman mengenai penerimaan surat rayuan itu disampaikan menerusi satu siaran media yang dikongsikan di pelbagai platform media sosial BAM, sebentar tadi.

Menerusi siaran media terbabit, badan induk badminton negara itu turut menjelaskan hukuman yang dibuat oleh ahli jawatankuasa BAM adalah mengikut prosedur rasmi dengan maklumat yang dibentangkan kepada mereka. Tambahan pula, hukuman yang dikenakan boleh dibuat rayuan.

Pada masa yang sama, BAM memaklumkan akan mengambil perhatian terhadap surat rayuan tersebut dengan segera dalam mencapai persetujuan bersama.

Featured Image: Majlis Sukan Negara


Slot Piala AFC: Jaringan Saat Akhir Park Tae-su Pastikan Sabah Kekal Di Tangga Ke-2

Sabah FC yang dikendalikan oleh Datuk Ong Kim Swee berjaya memastikan kedudukan tangga kedua Liga Super kekal menjadi miliknya dengan mengumpul 42 mata setelah mengharungi 21 perlawanan.

Ini selepas pertahanan importnya, Park Tae-su berjaya menjaringkan gol kemenangan pada saat-saat akhir permainan ketika bertemu Sri Pahang sebentar tadi sekaligus menamatkan perlawanan dengan keputusan 2-1.

Sebelum itu, kedua-dua pasukan terikat tanpa sebarang jaringan dalam perlawanan yang berlangsung di Stadium Darul Makmur, Kuantan.

📹 HIGHLIGHTS: @OfficialPahang 1-2 @SabahFCofficial

Sabah bangkit dengan dua gol oleh Dominic Tan dan Park Tae-su pada lewat perlawanan. Steven Rodriguez meletakkan Sri Pahang di hadapan pada minit ke-86.#LigaSuper2022 pic.twitter.com/z5eQyrKLir

— #LigaMalaysia2022 (@MFL_MY) October 11, 2022

Jaringan pembukaan hanya hadir pada minit ke-86 menerusi penyerang tuan rumah, Stiven Rodriguez. Bagaimanapun gol pembukaan itu dengan pantasnya berjaya disamakan pasukan pelawat menerusi pertahanan, Dominic Tan pada minit ke-89.

Sementara itu, di tempat ketiga pula, ianya turut kekal diduduki oleh Terengganu FC.

Skuad berpangkalan di pantai timur ini kekal di kedudukan terbabit apabila merekodkan kemenangan 2-1 ke atas Kuala Lumpur City FC (KL City) di Stadium Bola Sepak Kuala Lumpur, Cheras.

Terengganu mencatatkan kemenangan tersebut hasil gol yang dijaringkan oleh Manuel Ott serta Tchetche Kipre. Manakala jaringan oleh KL City pula disumbangkan oleh Romel Morales.

📹 HIGHLIGHTS: @klcityfootball 1-2 @FCTerengganu

Manuel Ott dan Tchetche Kipre meletakkan Terengganu 2-0 di hadapan sebelum Romel Morales merapatkan kedudukan buat KL City.#LigaSuper2022 pic.twitter.com/oxSCWpPagu

Mereka kekal di tangga ketiga dengan mengumpul 41 mata daripada 21 perlawanan. Walaupun mempunyai pungutan mata yang sama dengan Negeri Sembilan, Terengganu menduduki tempat ketiga atas faktor mempunyai kelebihan daripada segi bilangan perbezaan gol.

Untuk makluman, slot Piala AFC pada musim hadapan akan diberikan kepada pasukan yang menamatkan saingan liga di tempat kedua serta juara Piala Malaysia selepas Johor Darul Ta’zim (JDT) merangkul kejuaraan berganda, Piala FA dan Liga Super.

Sekiranya pasukan yang sama menjuarai saingan Piala Malaysia, slot itu akan diberikan kepada penghuni tangga ketiga Liga Super.

Featured Image: Malaysian Football League


Liga Juara-Juara UEFA Dapat Tajaan Syarikat Peranti China, Oppo Sehingga 2024

Saingan bola sepak elit eropah, Liga Juara-Juara UEFA menerima penajaan baharu daripada sebuah syarikat peranti pintar dari China iaitu Oppo sehingga tahun 2024.

Menerusi satu kenyataan rasmi, Oppo diumumkan menjadi Rakan Rasmi Global bagi Liga Juara-Juara UEFA serta saingan UEFA Super Cup, perlawanan akhir Liga Juar-Juara Futsal UEFA dan perlawanan akhir Liga Remaja UEFA selama dua musim iaitu 2022-23 dan 2023-24.

Untuk makluman semua, Oppo menjadi jenama pertama dari China menjalinkan kerjasama dengan saingan Liga Juara-Juara UEFA. Dengan kerjasama ini, Oppo akan menerima manfaat pendedahan jenama di dalam dan luar padang termasuk di laman sesawang serta akaun media sosial Liga Juara-Juara UEFA.

Sebagai tambahan, Oppo akan menawarkan satu peluang unik buat peminat bola sepak untuk berada di tepi padang semasa perlawanan Liga Juara-Juara Eropah untuk menangkap momen-momen penting menggunakan telefon pintar Oppo.

Untuk pengetahuan semua, kemasukan Oppo ini menjadikan mereka menyertai enam lagi jenama antarabangsa yang lain iaitu Heineken, PlayStation, PepsiCo, Mastercard, FedEx dan Just Eat Takeaway selaku Rakan Rasmi Global bagi saingan Liga Juara-Juara UEFA.


Sukan SEA: Juara Bertahan Singkir Harimau Muda, Pingat Gangsa Akan Direbut Bersama Indonesia

Pemenang pingat emas dalam acara bola sepak lelaki pada temasya Sukan SEA yang lalu, Vietnam bawah 23 tahun (B-23) menyingkirkan Malaysia B-23 di peringkat separuh akhir, sebentar tadi.

Vietnam yang juga merupakan tuan rumah pada temasya kali ini berhasil menyingkirkan Malaysia atau dikenali sebagai skuad Harimau Muda dengan keputusan 1-0.

Bagaimanapun, kemenangan yang diraih oleh Vietnam yang dibimbing oleh jurulatih skuad kebangsaan seniornya, Park Hang-seo tidak datang dengan mudah.

Kedua-dua pasukan terlebih dahulu terikat tanpa jaringan selepas bermain selama 90 minit permainan sambil disaksikan puluhan ribu penyokong tuan rumah di Stadium Viet Tri, Phu Tho.

Keputusan Masa Penuh (Selepas Masa Tambahan)

Separuh Akhir Bola Sepak Sukan SEA 2021 | Khamis, 19 Mei 2022

VIETNAM 🇻🇳 1-0 🇲🇾 MALAYSIA

⚽ Linh Nguyen Tien 110’

▶ Malaysia bertemu Indonesia bagi penentuan pingat gangsa, Ahad ini (22 Mei 2022)#FAM #HarimauMalaya #Vietnam2021 pic.twitter.com/rcpVgjj5n6

— FA Malaysia (@FAM_Malaysia) May 19, 2022

Keadaan ini memaksa perlawanan dilanjutkan ke masa tambahan sehingga 120 minit permainan.

Jaringan Vietnam hadir pada minit ke-110 menerusi penyerangnya, Nguyen Tien Minh. Gol itu terhasil menerusi tandukan bola yang datang daripada sepakan percuma terus menerjah gawang setelah penjaga gol negara, Azri Ghani gagal melakukan tumbukan untuk mengeluarkan bola daripada kotak penalti.

Kemenangan yang diraih oleh Vietnam ini menjadikan mereka bertemu Thailand B-23 yang dibimbing oleh Alexandre ‘Mano’ Polking di pentas final bagi merebut kilauan emas. Perlawanan akhir acara bola sepak lelaki ini dijadualkan berlangsung pada 22 Mei kelak.

Manakala skuad Harimau Muda pula akan menghadapi satu lagi perlawanan bertemu Indonesia B-23 bagi merebut pingat gangsa, pada hari sama. Skuad Garuda Muda kendalian Shin Tae-yong ini tidak dapat mara ke final selepas tumpas 0-1 kepada Thailand, petang tadi.

Featured Image: Football Association of Malaysia


Majoriti Pasukan Bersetuju Liga M3 Musim Ini Dibatalkan

Penganjur kejohanan bola sepak divisyen ketiga negara, Amateur Football League (AFL) mengumumkan saingan Liga M3 bagi musim ini dibatalkan.

Menurut AFL, pembatalan saingan tersebut turut dipersetujui oleh majoriti pasukan yang tersenarai untuk mengambil bahagian pada musim ini.

Perkara tersebut dimaklumkan secara rasmi oleh Pengerusi AFL, Datuk Wira Mohd Yusoff Mahadi menerusi pelbagai platform media sosial AFL, hari ini.

“AFL pada dasarnya ingin meneruskan pertandingan dengan pilihan untuk menganjurkannya secara gelembung sukan bermula November 2021 dan telah membentangkan kertas kerja kepada semua pasukan.

“Namun begitu, pembatalan diputuskan setelah mengambil kira segala faktor termasuk hal-hal pengoperasian, aspek keselamatan serta kekangan yang dihadapi oleh AFL dan pasukan.

“Majoriti pasukan turut bersetuju agar Liga M3 2021 ini dibatalkan dan mengalihkan fokus sepenuhnya kepada Liga M3 2022,” kata Mohd Yusoff yang juga Timbalan Presiden Persatuan Bolasepak Malaysia (FAM).

Untuk makluman semua, saingan musim ini menyaksikan Liga M3 disertai oleh 20 pasukan. Majlis undian yang membahagikan 20 pasukan ini kepada dua buah kumpulan juga telah diadakan pada Mei lalu.

10 pasukan yang mengisi saingan untuk Kumpulan A ialah PIB FC, Manjung City FC,| Perlis United FC, Ultimate FC, Kuala Lumpur Rovers FC, Armed Forces FC, Cyberlynx FC, BRM FC, Kijang Rangers FC dan MNY FC.

Manakala baki 10 pasukan lagi mengisi saingan Kumpulan B iaitu KSR Sains FC, Imigresen FC, MAHSA-Protap FC, Harini KS FC, Langkawi City FC, Real Chukai FC, FC Langkawi, Kinabalu Jaguar FC, Kuala Kangsar FC dan Malaysian University FT.


Anak Jati Penang, Amer Azahar Impi Tamatkan Penantian 47 Tahun Piala Malaysia

47 tahun yang lalu merupakan kali terakhir Pulau Pinang muncul juara Piala Malaysia dan itu menjadi impian pemain sayap, Mohammad Amer Azahar bagi menamatkan penantian sekian lama skuad Harimau Kumbang.

Ditambah Amer juga berasal dari Pulau Pinang, semangatnya cukup membara bagi membantu kelab negeri kelahirannya, Penang melakar sejarah dalam sejarah kejohanan Piala Malaysia selepas sekian lama sepi tanpa sebarang kejayaan membanggakan.

Malah, pemain yang berasal dari Kampung Seronok, Bayan Lepas ini mengakui dia teruja mahu mengembalikan zaman kegemilangan Pulau Pinang seperti yang pernah diketahui pada era dahulu yang menyaksikan mereka pernah muncul juara sebanyak empat kali selain 13 kali beraksi di pentas akhir.

“Sebagai anak jati negeri, siapa yang tidak mahu ke final kerana saya tahu sudah lama Penang tidak mengecap sebarang kejayaan dalam kejohanan Piala Malaysia.

“Itu menjadi impian utama saya dengan Penang selepas melihat banyak pasukan lain pernah merasai nikmat memenangi Piala Malaysia.

“Dalam bola sepak, tiada apa yang mustahil dan jika ada rezeki, saya mahu melihat peminat-peminat Penang berarak beramai-ramai ke stadium pada hari perlawanan akhir.

“Motivasi ini menjadi pemangkin utama buat kami untuk bangkit pada baki empat perlawanan akan datang selepas permulaan perlahan pada dua aksi awal apabila kami sekadar meraih satu mata.” katanya.

Tahun 1974 menyaksikan Pulau Pinang muncul juara apabila menewaskan Perak, 2-1 sementara pada tahun 1977, merupakan tahun terakhir mereka bermain di perlawanan akhir dengan tewas kepada Singapura, 2-3 di Stadium Merdeka.

Sejak detik itu, Pulau Pinang yang kini dijenamakan sebagai Penang FC kempunan ke final biarpun ada memenangi trofi lain seperti kejuaraan Divisyen Satu (1982,1998 dan 2001) dan Piala FA (2002).

Dalam masa sama, Amer mengharapkan tempoh rehat sebulan sebelum saingan Kumpulan A Piala Malaysia akan membuka ruang kepada Penang FC perbaiki kelemahan dalam pasukan.

Dia juga mengharapkan beberapa pemain utama seperti Khairu Azrin Khazali dan Rafael Vitor dapat kembali bersama pasukan kerana kehadiran mereka berdua sentiasa berikan kestabilan kepada bahagian pertahanan.

“Momentum pasukan agak terencat pada dua perlawanan sebelum ini kerana selain faktor keletihan, kami ketiadaan beberapa pemain utama.

“Harap sebaik aksi ketiga nanti, pemain seperti Khairu Azrin mampu beraksi kerana ketiadaanya amat dirasai di bahagian tengah.

“Dia seorang yang bijak dalam mematikan rentak lawan apabila mereka menyerang serta tahu mengubah tempo permainan di saat-saat yang diperlukan,” katanya.

Penang akan berdepan Sri Pahang di Stadium Darul Makmur pada 30 Oktober ini dengan hanya kemenangan sahaja mampu menghidupkan peluang buat skuad kendalian Tomas Trucha bagi terus bersaing dengan Sarawak United dan Kuala Lumpur City.

Featured Image: Penang Football Club


Kedah Guna Nama Darulaman FC Kerana Tak Mahu Jadi Ayam Goreng

Darulaman FC (DFC) menjadi nama baharu buat pasukan Kedah setelah menjalani proses penswastaan sepertimana dikehendaki oleh Persatuan Bolasepak Malaysia (FAM).

Perkara itu diumumkan sendiri oleh Presiden Persatuan Bolasepak Kedah (KFA), YAB Muhammad Sanusi Md Noor merangkap Menteri Besar Kedah dalam satu sidang media, hari ini.

“Secara formalitinya penswastaan ini hanya (atas) kertas sahaja, sokongan rakyat Kedah (sama) masih guna hijau kuning, lagu yang sama, tinggal lagi kita kena letak nama.

“Bila kita fikir-fikir (nama) Kedah Football Club akan jadi KFC, kita tak mahulah jadi ayam goreng. Kita nak elak daripada ayam goreng tu, kita gunakan nama Darulaman Football Club (DFC).” katanya.

Sanusi turut mengumumkan DFC yang didaftarkan di Suruhanjaya Syarikat Malaysia (SSM) adalah 100% milik KFA.

“Setakat ini milik KFA, siapa berminat boleh datang untuk beli saham DFC ini.” tambahnya lagi.

Berkenaan logo baharu, Sanusi berkata ianya akan mempunyai elemen-elemen seperti pokok padi, perisai, warna hijau kuning dan juga bola.

Tambahnya lagi, logo baharu tersebut akan diperkenalkan secara rasmi dalam satu majlis pelancaran yang akan diadakan kelak.

Bagaimanapun, telah tular di media sosial pada hari ini mengenai rekaan logo tersebut menyamai apa yang diperkatakan oleh Sanusi.


Pada Awalnya Wenger Tertarik Dengan Projek Barcelona, Kemudiannya..

Bekas pengurus berbangsa Perancis, Arsene Wenger dilaporkan mendapat beberapa tawaran untuk kembali menguruskan kelab bola sepak dan antaranya adalah kelab gergasi Sepanyol, Barcelona.

Menurut beberapa laporan media eropah yang memetik sumber daripada portal sukan berpangkalan di Perancis, Le10Sport, dipercayai bekas pengendali berusia 70 tahun ini amat tertarik mengenai projek baharu yang dibentangkan dalam siri perbincangan awal antara Wenger dan Barcelona.

Namun selepas beberapa siri perbincangan di antara kedua-dua pihak, Wenger dilaporkan menolak tawaran tersebut dan mahu kekal bersama badan induk bola sepak dunia, FIFA sebagai Ketua Pembangunan Bola Sepak Global.

Barcelona dilihat tidak berpuas hati dengan prestasi yang ditampilkan oleh pengurusnya, Quique Setien. Bekas pengurus Real Betis ini terlepas gelaran kejuaraan La Liga 2019/20 kepada seteru Barca iaitu Real Madrid.

Bagaimanapun, dengan situasi Wenger telah menolak tawaran untuk menguruskan Barcelona, dijangka Setien akan kekal di Stadium Nou Camp pada saingan musim depan, musim 2020/21.

Untuk rekod, Wenger merupakan pengurus skuad The Gunners bermula tahun 1996 sehingga tahun 2018. Ketika menguruskan Arsenal, Wenger mendapat perhatian peminat bola sepak dunia apabila membawakan corak permainan berasaskan hantaran pendek dan pengusaan bola.

Malah beliau yang turut digelar sebagai Le Professeur menjadi antara pengurus awal dalam saingan Liga Perdana Inggeris (EPL) yang menerapkan falsafah permainan dan diet pemakanan yang ketat kepada para pemain.

Selain itu, Wenger juga cukup cermat dalam menguruskan dana serta bijak dalam merekrut pemain-pemain muda berbakat untuk diketengahkan dalam saingan bola sepak di England.

Hasil daripada gaya pengurusannya, Wenger telah melahirkan beberapa pemain bintang seperti Thierry Henry, Cesc Fabregas dan Robin van Persie serta membawa Arsenal menjulang tiga kejuaraan EPL dan tujuh trofi Piala FA England.


Sukan SEA: Harimau Muda & Kemboja Seri, Mungkin Bertemu Vietnam di Separuh Akhir

Skuad Harimau Muda telah mengesahkan tempat ke peringkat separuh akhir namun hanya mencetak keputusan seri bertemu Kemboja bawah 23 tahun (B-23) dalam perlawanan akhir Kumpulan B, temasya Sukan SEA 2021 sebentar tadi.

Dalam perlawanan tersebut, skuad negara bimbingan Brad Maloney merekodkan keputusan 2-2 dimana jaringan oleh Malaysia B-23 disumbangkan oleh Hadi Fayyadh pada minit ke-51 dan ke-67. Pasukan lawan pula berhasil mencetak dua gol menerusi Choun Chanchav dan Ky Rina pada minit ke-45+1 dan ke-60 masing-masing.

Keputusan ini hanya memberikan skuad Harimau Muda mengutip satu mata dan mengumpul lapan mata daripada empat perlawanan secara keseluruhan.

Untuk makluman semua, lapan mata ini belum cukup untuk meletakkan Malaysia selaku juara Kumpulan B. Malaysia perlu menunggu keputusan perlawanan antara Thailand dan Laos pada malam nanti.

Sekiranya Thailand merekodkan kemenangan, maka Malaysia akan menamatkan saingan peringkat Kumpulan B selaku naib juara dan perlu berhadapan dengan skuad tuan rumah merangkap juara Kumpulan A, Vietnam B-23 di peringkat separuh akhir.

Namun, sekiranya Thailand merekodkan keputusan seri atau kalah, Malaysia akan menamatkan saingan selaku juara kumpulan dan akan berhadapan dengan naib juara Kumpulan A, Indonesia B-23.

Featured Image: Football Association of Malaysia


Negeri Sembilan Umum Ikat Casagrande & Vinicius, Batal Ambil Ezechiel

Pasukan yang menamatkan saingan Liga Super musim lalu di tangga keempat, Negeri Sembilan FC bertindak mengikat dua lagi pemain import dari Brazil pada jendela perpindahan pada ketika ini.

Dua pemain baharu yang diikat oleh skuad Hoben Jang Hoben itu ialah penyerang, Anselmo Arruda Da Silva atau lebih dikenali sebagai Casagrande serta pemain tengah bertahan, Vinicius Leonel Ferreira Da Silva.

Kedatangan kedua-dua pemain ini diumumkan secara rasmi menerusi pelbagai platform media sosial milik kelab berkenaan, sekitar tengah malam tadi.

Seperti kita sedia maklum, Casagrande bukan nama yang asing dalam kancah bola sepak tempatan. Pemain yang mempunyai ketinggian 1.93 meter (m) ini sudah beraksi di Malaysia sejak tahun 2018 lagi dengan kelab terakhirnya adalah Penang FC.

#HEREWEPOIE, VINICIUS LEONEL FERREIRA DA SILVA 🟡⚫🔴

Vinicius  Da Silva akan beraksi bersama Negeri Sembilan FC dalam saingan Liga Malaysia 2023.

Vinicius yang sebelum ini bermain CEOV Operário sebuah kelab di Liga Brazil pada tahun 2022. pic.twitter.com/fGBKNomoli

— Negeri Sembilan Football Club (@nsfc1923) February 21, 2023

Sementara itu, bagi Vinicius pula, ini merupakan pengalaman pertamanya keluar meninggalkan negara kelahirannya dan beraksi di Malaysia. Kelab terakhirnya ialah CEOV Operario yang beraksi dalam liga anjuran salah sebuah negeri di Brazil.

Tidak cukup dengan kehadiran dua pemain baharu itu, Negeri Sembilan turut memberi bayangan untuk mendatangkan seorang lagi pemain import dari Singapura.

Sebelum ini, Negeri Sembilan telah mengesahkan menggunakan khidmat dua pemain import iaitu Herold Goulon dan Levy Madinda.

Ini menjadikan Negeri Sembilan bakal mempunyai lima pemain import bagi mengharungi Liga Malaysia 2023 berbanding cadangan awal iaitu menggunakan seramai tiga orang pemain sahaja.

Pada masa yang sama, Negeri Sembilan turut mengesahkan membatalkan hasrat untuk mengikat penyerang Chad, Ezechiel N’douassel sepertimana yang diumumkan oleh Ketua Pegawai Eksekutif (CEO), Satwant Singh dalam satu kenyataan media awal Februari lalu.


Kerajaan Tidak Benarkan JDT Sertai Liga Juara-Juara AFC

Nampaknya Kelab Bola Sepak Johor Darul Ta’zim (JDT) terpaksa berputih mata untuk beraksi di pentas Liga Juara-Juara AFC (ACL) 2020 apabila pihak kerajaan tidak membenarkannya untuk terbang ke Qatar.

Hal ini kerana menurut makluman Menteri Kanan, YB Dato’ Sri Ismail Sabri Yaakob, pada ketika ini kerajaan tidak membenarkan sesiapa pun kalangan warganegara untuk keluar daripada negara ini.

“Polisi kita sama, pintu sempadan kita masih ditutup, maknanya warga asing tidak dibenarkan masuk dan rakyat kita juga tidak dibenarkan keluar,

“Polisi ini meliputi semua termasuk pasukan bola iaitu tidak membenarkan pergerakan yang ramai seperti ini ke luar negara, dan kita tidak tahu SOP yang ada di luar negara tersebut,

“Jadi kita tidak benarkan atas alasan ianya adalah tertakhluk kepada polisi sempadan negara ditutup, rakyat negara kita tidak dibenarkan ke luar negara. Semua tidak dibenarkan termasuk menteri-menteri.” katanya dalam sidang media, petang tadi.

🎥 WATCH | 🇲🇾 @OfficialJohor 2-1 @bluewingsfc 🇰🇷💪 JDT secure a historic victory in their new stadium to pick up their first points of #ACL2020 and leave Suwon bottom of Group G. pic.twitter.com/EgU0bpDyu1

Ketika ini skuad Harimau Selatan kendalian Benjamin Mora menduduki tangga kedua Kumpulan G hasil daripada satu kemenangan dan satu kekalahan.

Untuk rekod, ini merupakan kali kedua JDT bersaing di pentas ACL selepas menyertainya kali pertama pada edisi tahun lalu. Mereka sempat bermain dua perlawanan sebelum pandemik Covid-19 melanda dunia sekitar awal tahun ini.

Mesyuarat khas MKN hari ini kekalkan keputusan untuk tangguh Piala Malaysia pic.twitter.com/CXYn3BOCtM

Sementara itu, kerajaan menerusi Majlis Keselamatan Negara (MKN) kekal dengan keputusan menangguhkan saingan Piala Malaysia 2020 sehingga satu tarikh yang akan diberitahu kelak.

Featured Image: Johor Southern Tigers


Bekas ‘Pelajar’ UiTM FC Ditandatangani Kelab No.4 Liga Scotland

Selepas dua musim beraksi sebagai pertahanan import UiTM FC, Victor Nirennold meneruskan karier bola sepaknya bersama kelab yang sedang menghuni tangga keempat Liga Scotland, Motherwell FC.

Pertahanan versatil kelahiran Perancis ini diumumkan sebagai pemain baharu skuad The Well menerusi satu makluman rasmi kelab setelah pihak kejurulatihan berpuas hati dengan prestasinya semasa tempoh latihan percubaan.

Difahamkan, Victor, 31 tahun, berketinggian 1.94 meter, menandatangani kontrak bersama Motherwell sehingga penghujung saingan Scottish Premiership 2021/22.

Adding to our defensive options.Say hello to Victor Nirennold.👋 @VictorNrnld

Baca: Pertahanan UiTM FC, Victor Nirennold Punyai Pengalaman Mahal Hadapi Liverpool

Pengurus pasukan, Graham Alexander menyatakan kedatangan Victor dalam skuadnya akan memberikan saingan tambahan di bahagian kanan skuadnya. Ini berdasarkan kemampuan Victor untuk beraksi di posisi pertahanan tengah kanan, pertahanan kanan serta pemain tengah kanan.

Untuk makluman semua, Victor menjadi tonggak utama yang membawa skuad The Lion Troops kendalian Frank Bernhardt menamatkan saingan Liga Super 2020 di tangga keenam – pencapaian terbaik kelab sejak ditubuhkan pada tahun 2008.

Bagaimanapun, setelah tamatnya saingan Liga Super 2021 yang menyaksikan UiTM terhumban ke saingan Liga Premier, kontrak Victor serta pemain import yang lain tidak disambung dan dilepaskan oleh pasukan berpangkalan di Stadium UiTM Shah Alam ini.

Featured Image: JOHOR Southern Tigers


“Selama 30 Tahun Kelab Ini Tidak Melakukan Apa-Apa” – Bojan Hodak

Pengendali Kuala Lumpur City FC (KL City), Bojan Hodak mengharapkan ada individu yang hadir untuk membantu kelab bimbingannya setelah tidak mengalalami sebarang perubahan selama tiga dekad.

Jurulatih dari Croatia ini menyifatkan kelab yang dahulunya dikenali sebagai Kuala Lumpur FA berada di ambang kejayaan dan juga kehancuran kerana tiada siapa yang mahu membantu biarpun berjaya mara ke pentas akhir dalam pelbagai kejohanan domestik dan asia selama tiga tahun berturut-turut.

“Selama 30 tahun, kelab ini tidak melakukan apa-apa. Kelab ini juga pernah berada di liga terbawah, divisyen kedua dan pertama. Kami tiada padang latihan, stadium sendiri, kami tiada dana, kami tiada apa-apa (tetapi) kami berada di pentas akhir tiga tahun berturut-turut.”

“Kami kini berada di ambang kejayaan untuk menjadi sebuah kelab yang hebat ataupun di ambang kejatuhan. Inilah KL City pada ketika ini, saya harap ada seseorang untuk membantu atau kelab ini mungkin akan jatuh.” ujar Bojan dalam sesi sidang media selepas perlawanan separuh akhir Piala FA.

🔴⚪🔴⚪🔴⚪#PialaFA2023 #TERKLC#KLCityFC #ColouringTheCity #SampaiMatiKualaLumpur pic.twitter.com/XK70n5Kkqp

— Kuala Lumpur City Football Club (@KLCityFootball) June 25, 2023

Pada masa yang sama, pengendali kelahiran Croatia itu gembira dengan karakter yang ditonjolkan para pemainnya ketika menentang Terengganu FC di Stadium Sultan Mizan Zainal Abidin (SMAZA) dan mengakui pasukannya sentiasa menang apabila melibatkan penentuan sepakan penalti.

Untuk makluman, KL City dan Terengganu yang turut mendapat bimbingan jurulatih Croatia, Tomislav Steinbruckner terlebih dahulu terikat tanpa sebarang jaringan selepas beraksi selama 120 minit permainan sebelum ianya dibawa ke penentuan sepakan penalti.

Dalam penentuan tersebut, pertahanan import dari Australia, Giancarlo Gallifuoco yang berjaya menyempurnakan sepakan penalti terakhir telah menoktahkan kemarau panjang selama 24 tahun ke perlawanan akhir Piala FA buat KL City.

Dalam sidang media itu juga, Bojan mengangkat penjaga gol mudanya, Zaim Al Amin yang berusia 21 tahun selaku pemain terbaik perlawanan serta memuji aksi baiknya dalam empat perlawanan terakhir biarpun status asalnya merupakan penjaga gol ketiga skuad bimbingannya.

Featured Image: Kuala Lumpur City FC


Terbuka Swiss: Tze Yong Tumpas Buat Kali Kedua Di Tangan Jonatan Christie

Perseorangan muda negara, Ng Tze Yong terpaksa akur tumpas buat kali kedua di tangan pemain No.8 dunia dari Indonesia, Jonatan Christie.

Tze Yong yang berusia 21 tahun tumpas kepada pemain tersebut di Pusingan 16 saingan Terbuka Swiss 2022 yang berlangsung awal pagi tadi, waktu Malaysia.

Dalam perlawanan tersebut, Tze Yong yang menghuni ranking ke-46 dunia terlebih dahulu memenangi set pertama dengan skor 21-18. Namun begitu, Jonatan yang terkenal dengan panggilan Jojo itu berhasil bangkit di dua set berikutnya mencatatkan kemenangan dengan skor 21-13 dan 21-12 sekaligus menumpaskan Tze Yong.

YONEX Swiss Open 2022MS – Round of 1618 21 21 🇮🇩Jonatan CHRISTIE🏅21 13 12 🇲🇾Tze Yong NG

🕗 in 59 minutes https://t.co/sBsTmvVQQz

— BWFScore (@BWFScore) March 24, 2022

Untuk makluman semua, pertarungan antara Tze Yong dan Jonatan yang melibatkan tiga set permainan itu berlangsung dalam tempoh menghampiri satu jam.

Sebagai tambahan, kali pertama kedua-dua pemain ini bertarung adalah ketika di kejohanan Piala Thomas 2020 yang berlangsung di Denmark, tahun lalu. Ketika itu, Tze Yong tumpas dengan skor 21-14, 19-21 dan 16-21 dalam tempoh 75 minit.

Sementara itu, Jonatan yang mara ke suku akhir bakal berhadapan dengan pemain Perancis, Toma Junior Popov.


Malaysia Tuan Rumah Kejohanan Hoki Piala Dunia Remaja Lelaki 2023

Persekutuan Hoki Antarabangsa (FIH) mengumumkan Malaysia memenangi bidaan untuk menjadi tuan rumah bagi Kejohanan Hoki Piala Dunia Remaja Lelaki pada tahun 2023.

Pengumuman itu dibuat oleh FIH menerusi siaran media yang dipaparkan oleh laman rasmi milik badan induk sukan terbabit, pada hari ini.

The Malaysian Hockey Confederation (MHC) is thrilled to have won the bid to host the 2023 FIH Hockey Men’s Junior World CupFurther details of the 2023 FIH Hockey Men’s Junior World Cup will be revealed in the coming months#MalaysianHockey #2023JuniorWorldCupMalaysia pic.twitter.com/smadS2D0wd

Kejohanan Hoki Piala Dunia Remaja merupakan pentas tertinggi buat pemain-pemain yang berusia bawah 21 tahun (B-21). Ianya akan disertai oleh 16 pasukan negara terbaik di dunia.

Untuk rekod, Malaysia pernah menjadi hos Kejohanan Hoki Piala Dunia Remaja pada tahun 1982, 1989 serta menjadi penganjur bersama Singapura pada tahun 2009.

Selain itu, Malaysia pernah menjadi hos bagi Kejohanan Hoki Piala Dunia sebanyak dua kali iaitu pada tahun 1975 dan 2002.


KBS: Terengganu, Pahang & Wilayah Persekutuan Tolak Tawaran Rumput Zeon Zoysia

Sebanyak tiga negeri memutuskan menolak tawaran Kementerian Belia dan Sukan (KBS) untuk menaik taraf padang di stadium utama masing-masing menggunakan rumput jenis Zeon Zoysia – rumput yang digunakan di Stadium Sultan Ibrahim (SSI) serta yang bakal ditanam di Stadium Nasional Bukit Jalil (SNBJ).

Menurut Menteri Belia dan Sukan, YB Hannah Yeoh menerusi satu siaran media mendedahkan tiga negeri tersebut ialah Terengganu, Pahang dan Wilayah Persekutuan kerana mereka sudah mempunyai kelengkapan stadium mereka sendiri.

Difahamkan, hanya satu negeri sahaja yang menyatakan persetujuan dengan tawaran yang diberikan iaitu Sarawak.

Manakala negeri-negeri lain masih sedang dalam peringkat perbincangan dan keputusan akan diputuskan kelak.

Hannah yang mempengerusikan Mesyuarat Penyelarasan Exco Pembangunan Belia dan Sukan Negeri Bilangan 2 Tahun 2023 pada siang tadi berkata mesyuarat bersetuju untuk melanjutkan tempoh untuk negeri-negeri membincangkan dan membuat kajian dengan lebih terperinci di peringkat kerajaan negeri selepas melihat hasil penanaman di SNBJ kelak.

Untuk makluman, tawaran daripada KBS berkenaan rumput Zeon Zoysia adalah kaedah perkongsian kos. Melalui kaedah ini, pihak kementerian akan menanggung sepenuhnya kos pembelian rumput jenis tersebut untuk ditanam di stadium utama kepada negeri.

Manakala pihak kerajaan negeri pula perlu menanggung kos untuk menyelenggara dan sebagainya.

Featured Image: JOHOR Southern Tigers


Road To Gold: BAM Usul Lantik DLCW Pengurus Pasukan Badminton

Persatuan Badminton Malaysia (BAM) mengusulkan cadangan untuk melantik bekas jaguh perseorangan lelaki negara, Datuk Lee Chong Wei selaku pengurus pasukan badminton negara bagi program Road To Gold (RTG) ke Sukan Olimpik Paris 2024.

Menerusi laman Facebook BAM, Presiden BAM, Tan Sri Dato’ Sri (Dr.) Norza Zakaria menjelaskan Chong Wei merupakan calon terbaik untuk memenuhi amanah tersebut berdasarkan pengalaman dan pengaruh yang dimiliki bekas atlet berusia 41 tahun itu.

“Chong Wei ialah seorang legenda dan merupakan antara pemain terhebat di dunia. Oleh itu, beliau adalah calon terbaik untuk memikul tugas penting ini. Dia mempunyai banyak pengetahuan, mempunyai pengalaman meluas dari zaman bermainnya, mengetahui keperluan pemain masa kini dan dihormati oleh semua pemain,” ujar Norza.

OFFICIAL: CHONG WEI PROPOSED AS TEAM MANAGER FOR RTG BADMINTON TEAM

BAM will propose to the RTG Committee, the appointment of Datuk Wira @LeeChongWei the former world No. 1 & three-time Olympics medallist, as the Team Manager for the RTG Badminton Team in Paris 2024. pic.twitter.com/o9hD52QVD8

— BAM (@BA_Malaysia) April 12, 2023

Manakala, Chong Wei sedar akan tanggungjawab besar bakal digalas sekiranya dilantik selaku pengurus pasukan. Pada masa yang sama, beliau teruja dan sedia bantu Malaysia memenangi pingat emas pertama Olimpik.

“Walaupun saya sudah menjadi sebahagian daripada Jawatankuasa RTG, jika dilantik sebagai Pengurus Pasukan Badminton RTG, ini bermakna tumpuan yang lebih tinggi terhadap badminton dan peranan yang lebih praktikal dari segi membantu mereka dalam persediaan mereka.”

“Ini adalah tanggungjawab yang besar, tetapi jika dilantik, saya bersedia untuk memikulnya dan memainkan peranan saya untuk membantu Malaysia. Memenangi pingat emas Olimpik pertama kami telah menjadi agenda negara, dan ia menjadi harapan setiap rakyat Malaysia.”, jelas Chong Wei.

Umum mengetahui bahawa Chong Wei bukan nama asing dalam sukan badminton dunia dengan berjaya meraih pingat perak Sukan Olimpik sebanyak tiga kali selain memegang rekod pemain No.1 paling lama di dunia iaitu 348 minggu.

Selain Chong Wei, bekas atlet yang terlibat dalam program RTG pada kali ini ialah Datuk Mirnawan Nawawi, legenda hoki negara selain daripada Timbalan Chef de Mission, Datuk Nicol Ann David.

Featured Image: Badminton Association of Malaysia


“Mana Datang Berita Tu?” – Wenger Tak Minat Latih Belanda

Bekas pengurus Arsenal, Arsene Wenger menegaskan beliau tidak berminat mengisi kekosongan ketua jurulatih Belanda yang bakal ditinggalkan Ronald Koeman.

Terdahulu, Koeman, 57 tahun dilaporkan akan meninggalkan skuad kebangsaan Belanda untuk mengemudi FC Barcelona bagi mengharungi saingan baharu musim depan.

Ronald Koeman has been choosen as new Barcelona manager. He's going to leave Holland National team to join Barça – official statement on this week. Here we go! 🤝🔵🔴 #FCB #Barcelona #Koeman

Difahamkan Koeman yang pernah bermain sebagai pertahanan La Blaugrana suatu masa dahulu akan diumumkan secara rasmi sekitar minggu ini.

Wenger yang merupakan Ketua Pembangunan Bola Sepak Global FIFA bingung apabila dikaitkan dengan jawatan tersebut.

Beliau turut menyoal dari mana datangnya berita tersebut sedangkan beliau tidak pernah berbincang dengan mana-mana pihak mengenai perkara tersebut sehingga kini.

EXCLUSIVE: Arsene Wenger denies reports that he's interested in replacing Ronald Koeman as Netherlands coach! pic.twitter.com/y3hwvbH5NA

“Saya percaya ada beberapa laporan yang mengatakan saya menawarkan diri untuk mengambil tugas itu, tetapi saya tak berminat,”

“Saya bekerja bersama FIFA (sekarang) dan saya berkerja keras dan saya tidak berunding dengan sesiapa.”

“Saya tidak tahu dari mana datangnya berita tersebut.” kata Wenger ketika temu bual bersama beIN Sports.

Sementara itu, Wenger yang menjadi pembimbing Arsenal selama 22 tahun sangat tertarik dengan berita Koeman bakal menjadi ‘boss’ di Barcelona kelak.

Koeman pernah menjadi tumpuan peminat bola sepak semasa mengemudi Southampton FC dalam saingan Liga Perdana Inggeris (EPL) dari tahun 2014 hingga 2016. Musim terbaiknya hadir ketika menguruskan The Saints hadir pada musim 2015/16.

Koeman membawa Southampton menamatkan saingan EPL di tempat ke-6 di belakang Manchester United walaupun mempertaruhkan skuad muda yang terdiri daripada Sadio Mane, Virgil van Dijk, Victor Wanyama dan beberapa pemain lagi.

“Di antara kelab besar seperti Barcelona dan skuad kebangsaan, kamu faham (akan) keputusan (diambilnya),”

“Dia berumur 57 tahun, dia tidak pernah menguruskan kelab besar di luar negaranya dan ini merupakan peluang seumur hidup (yang hadir) untuk menerima tawaran tersebut.” ulas Wenger lagi.

Untuk rekod, Wenger diumumkan sebagai Ketua Pembangunan Bola Sepak Global pada november 2019. Dan sejak itu juga, bekas pengendali berusia 70 itu dikaitkan untuk melatih pelbagai kelab dan pasukan kebangsaan.


Kejuaraan Pencak Silat Dunia: Al Jufferi Juara Kali Ke-4, Malaysia Kutip 7 Emas

Jaguh silat negara, Mohd. Al Jufferi Jamari melengkapkan koleksi kejuaraannya buat kali keempat apabila berjaya menumpaskan lawannya dari Indonesia, Iqbal Chandra Pratama pada perlawanan akhir Kejuaraan Pencak Silat Dunia Ke-19, semalam.

Beraksi dalam kelas F (70-75kg), pesilat dari Pahang yang berusia 30 tahun ini memastikan kejuaraan menjadi miliknya setelah berhasil mengutip mata kemenangan 35-21 dalam pertarungan yang berlangsung di Pusat Perdagangan Antarabangsa Melaka (MITC), Ayer Keroh.

Kemenangan yang diraih oleh Al Jufferi ini melengkapkan sasaran Persekutuan Silat Kebangsaan Malaysia (PESAKA) untuk merangkul tujuh pingat emas daripada kejuaraan dunia pada kali ini.

Tiga emas dimenangi menerusi acara Seni manakala baki tiga kilauan emas lagi diperoleh melalui Muhammad Robial Sobri, Nor Izzatul Fazlia Mohamad Tahir dan Nor Farah Mazlan.

Robial menyumbang emas setelah pesilat dari Singapura, Muhammad Nurshahfareeq Shahrudin dikenakan penalti lima mata dan kemudian dibatalkan penyertaan setelah dinilai semula oleh wasit kerana menumbuk dagu lawannya ketika mendahului 23-16. Insiden ini menyebabkan pesilat dari Kedah itu tidak sedarkan diri di pentas dan akhirnya dibawa ke hospital.

Sementara itu, Nor Farah pula memastikan kemenangan menjadi miliknya apabila berhasil mengatasi pencabar dari Singapura, Nadhrah Sahrin dalam kelas A (45-50kg). Dalam pertarungan tersebut, Nor Farah mengutip mata 25-23 sekaligus memperoleh gelaran juara dunia pertamanya.

Akhir sekali, Izzatul Fazlia menyumbang satu lagi pingat emas buat kontinjen negara dengan meraih kemenangan 20-0 ke atas pesilat Vietnam, Lo Thi Tuoi ekoran mengalami kecederaan dan tidak dapat meneruskan pertarungan dalam kelas Terbuka 2 (100kg ke atas).

Selain tujuh pingat emas, kontinjen negara turut mengutip lima pingat perak.


Kecederaan Berpunca Daripada Kekasaran Orang Lain, Asam Garam Bola Sepak – Darren Lok

Penyerang PJ City, Darren Lok menyifatkan kecederaan yang menimpanya disebabkan oleh kekasaran pemain lain merupakan asam garam dalam sukan bola sepak.

Darren yang terpaksa berehat panjang hampir tiga bulan lalu ekoran mengalami keretakan di bahagian fibula mengharapkan dia mampu kembali mempamerkan bisanya bersama The Phoenix sebaik Liga Super bersambung pada julai depan.

Baginya, tempoh rehat lebih dua bulan ini sememangnya satu kebetulan yang baik buat dirinya kerana memberikan lebih banyak masa untuk pulih selepas terpaksa melupakan aksi selama lapan perlawanan bersama PJ City di Liga Super.

Sempat mencuri perhatian daripada peminat dengan ledakan tiga gol dalam tiga perlawanan pertama Liga Super, Darren mengharapkan prestasi baiknya dengan PJ City mampu diteruskan bagi menghadapi baki saingan musim ini.

“Pemulihan saya nampaknya lebih lama daripada dijangka selain terdapat beberapa kecederaan susulan selepas itu malah saya belum boleh mencapai tahap yang membolehkan saya untuk sertai latihan.

“Namun, saya kini sedang cuba berusaha kembali ke padang latihan sebelum Liga Super bersambung dan tempoh rehat yang lama ini sememangnya satu kesempatan buat diri saya agar tidak perlu tergesa-gesa untuk pulih.

“Memang saya terasa sedikit sedih dan sukar untuk diterima kerana selepas bermain baik pada awal musim serta peluang untuk bermain, saya mendapat kecederaan yang bukan disebabkan kesalahan daripada diri sendiri sebaliknya daripada kekasaran pemain lain.

“Namun ini adalah asam garam bola sepak dan saya kena bangkit daripada apa yang berlaku, harap saya mampu kembali bantu pasukan bagi harungi baki saingan Liga Super,” katanya.

Darren mendapat kecederaan semasa aksi bertemu Kedah Darul Aman (KDA) pada 17 Mac sebelum kesannya dapat dirasai pada perlawanan berikutnya semasa membantu PJ City menewaskan Sri Pahang 1-0 yang menyaksikan dia hanya sempat bermain selama 25 minit.

Dia sebelum itu telah menjaringkan dua gol semasa seri 2-2 dengan Melaka United di Stadium Majlis Bandaraya Petaling Jaya (MBPJ) dan gol kemenangan ketika menewaskan Sabah.

Featured Image: Malaysian Football League


MFL: Piala Malaysia 2022 Bermula Terus Di Pusingan 16 – Tiada Perlawanan Peringkat Kumpulan

Penganjur bola sepak tempatan, Malaysian Football League (MFL) melakukan satu perubahan terhadap kejohanan bola sepak tertua tanah air dan benua asia, Piala Malaysia 2022.

Menerusi satu kenyataan rasmi, saingan Piala Malaysia kali ini menyaksikan peringkat kumpulan tidak akan dilangsungkan sepertimana kebiasaan pada edisi-edisi yang lalu.

Sebaliknya, kesemua pasukan yang layak menyertai kejohanan kali ke-101 tahun ini akan diundi bermula terus di peringkat Pusingan 16 secara timbal balik.

Pemenang pula akan mara ke peringkat suku akhir sebelum mara ke peringkat separuh akhir. Kedua-dua peringkat ini juga akan dilangsungkan secara timbal balik.

Manakala perlawanan akhir pula akan berlangsung sekali sahaja dan ianya akan diadakan di venue neutral pada 26 November.

Malaysian Football League (MFL) mengumumkan tiada aksi peringkat kumpulan bagi format TM Piala Malaysia 2022 di mana semua pasukan akan diundi untuk memulakan cabaran di pusingan 16 pasukan.

— #LigaMalaysia2022 (@MFL_MY) October 4, 2022

Difahamkan, keputusan ini dicapai oleh Ahli Lembaga Pengarah MFL selepas mengambil kira beberapa faktor khususnya kepadatan kalendar semasa serta ramalan cuaca yang membimbangkan (hujan lebat Oktober hingga Disember) yang tidak memberi sebarang ruang untuk penangguhan sekiranya diperlukan.

Tambahan pula, keputusan itu turut dicapai selepas keluarnya peringatan oleh kerajaan Malaysia bahawa akan berlaku fenomena air pasang besar yang akan menyebabkan berlakunya banjir di hampir seluruh negeri di Malaysia pada bulan-bulan yang akan datang.

Dalam kenyataan yang sama, MFL turut memaklumkan sepak mula saingan ini bergantung samada Kuala Lumpur City (KL City) FC layak ke perlawanan akhir Piala AFC atau tidak.

Sekiranya skuad ibu kota itu layak, saingan Piala Malaysia akan bermula 25 Oktober. Jika sebaliknya yang berlaku, ianya akan bermula lima hari lebih awal – 21 Oktober.

Sebagai rekod, saingan edisi lalu turut berlangsung dengan format khas iaitu kalah mati – menggantikan saingan Piala FA,


Saingan Piala Belia, Piala Presiden, Liga Wanita & PTSR Dapat Tajaan Bola PUMA

Saingan domestik anjuran Persatuan Bola Sepak Malaysia (FAM) akan menggunakan bola berjenama antarabangsa yang terkenal dari Jerman, PUMA pada musim hadapan.

Perkara ini bakal menyaksikan saingan Piala Belia (bawah 18 tahun), Piala Presiden (bawah 20 tahun), Liga Wanita Nasional (LWN) dan Piala Tun Sharifah Rodziah (PTSR) akan menggunakan bola PUMA Orbita FAM 2.

Perkembangan ini hadir selepas FAM mengumumkan PUMA menerusi Active Sports hadir selaku penaja kepada keempat-empat pertandingan itu, pada hari ini.

Difahamkan, komitmen serta kejayaan FAM dalam melahirkan lebih ramai pemain-pemain muda dan wanita di dalam negara telah menarik PUMA untuk hadir menaja saingan ini.

Baca: Had Umur Piala Presiden, Piala Belia Diturunkan Sebanyak Satu Tahun

Satu majlis pelancaran bola rasmi pertandingan domestik itu turut berlangsung di outlet Active Sports Centre di Seksyen 9, Shah Alam yang disempurnakan oleh Presiden FAM, Datuk Haji Hamidin Mohd Amin.

Turut sama hadir dalam majlis pelancaran tersebut adalah Timbalan Presiden FAM, Dato’ S. Sivasundaram dan  Ahli-ahli Jawatankuasa Eksekutif FAM serta Pengurus Besar Puma Malaysia, Steven Tan, Pengasas Active Sports Centre, Tony Annantbir Singh Chopra dan Pengurus Active Sports Centre, S. Murugeson.

“Di PUMA, kami melihat kolaborasi sebagai peluang keemasan untuk memikat lebih ramai anak muda di Malaysia selain mahu mempromosikan sukan bola sepak dalam kalangan wanita.

“Selain itu, saya berharap kerjasama ini dapat memberikan motivasi yang tinggi kepada pasukan-pasukan bertanding musim hadapan,” ujar Steven.

Featured Image: Football Association of Malaysia


Terbuka Korea: Gon Jin Wei Ke Suku Akhir & Berkemungkinan Menentang Pemain No.1 China

Perseorangan wanita bebas (independent) negara, Goh Jin Wei meneruskan rentak kemenangannya di Pusingan 16 dalam saingan Terbuka Korea 2022, pada hari ini.

Jin Wei yang kembali beraksi selepas ‘berehat’ hampir setahun meraih kemenangan tersebut dengan menumpaskan pemain Korea, Lee Se-yeon yang berada di ranking ke-187 dunia.

Kemenangan itu dicapai setelah bertarung tiga set permainan yang berkesudahan dengan skor 21-17, 17-21 dan 21-12 dalam tempoh masa menghampiri satu jam.

Korea Open Badminton Championships 2022WS – Round of 1621 17 21 🇲🇾Jin Wei GOH🏅17 21 12 🇰🇷Se Yeon LEE

🕗 in 56 minutes https://t.co/cbba5MBd28

— BWFScore (@BWFScore) April 7, 2022

Baca: Goh Jin Wei Raih Kemenangan Pertama Selepas ‘Rehat’ Hampir 10 Bulan

Dengan kemenangan ini, Jin Wei berhasil meneruskan kemaraannya dalam saingan Jelajah Dunia Super 500 BWF ini ke peringkat suku akhir.

Sementara itu, Jin Wei berkemungkinan besar akan bertemu perseorangan wanita No.1 China merangkap pemenang pingat emas Sukan Olimpik 2020, Chen Yufei di peringkat tersebut.

Bagaimanapun, Yufei perlu melepasi peringkat Pusingan 16 terlebih dahulu dengan menumpaskan pemain Korea, Kim Gaeun yang menghuni ranking ke-20 dunia, sebentar lagi.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Instagram Goh Jin Wei


JDT Juarai Liga Super Selaku ‘The Invincible’ Buat Kali Ketiga

Gergasi bola sepak tanah air, Johor Darul Ta’zim (JDT) telah pun mengesahkan kejuaraan Liga Super buat kali kesembilan berturut-turut pada 1 Oktober lalu ketika saingan masih lagi berbaki empat perlawanan pada ketika itu.

Lebih menarik, skuad berjulukan Harimau Selatan ini turut berjaya mengiringi kejuaraan Liga Super dengan gelaran “The Invincible” atau tanpa kalah dalam 22 perlawanan sepanjang musim ini.

Skuad bimbingan oleh Hector Bidoglio mengesahkan gelaran tersebut apabila menumpaskan pelawat, Sabah FC dengan keputusan 3-0 di Stadium Sultan Ibrahim (SSI) dalam perlawanan terakhir liga, sebentar tadi.

Keputusan itu menjadikan JDT mengharungi kempen musim ini dengan rekod 17 kemenangan dan 5 seri. Selain itu, jumlah kemenangan dan seri ini membolehkan JDT memungut 56 mata secara keseluruhan.

Untuk makluman, ini merupakan kali ketiga dalam sejarah sejak JDT pimpinan DYAM Tunku Ismail Ibni Sultan Ibrahim merangkap Tunku Mahkota Johor (TMJ) berjaya menjuarai liga tertinggi bola sepak tanah air dengan gelaran “ The Invincible” selepas tahun 2016 dan 2020.

Sebagai perbandingan, kempen Liga Super 2016 yang dianggap sebagai paling cemerlang sejak penubuhan JDT merperlihatkan catatan rekod 18 kemenangan serta 4 keputusan seri sekaligus memungut 58 mata secara keseluruhan.

Manakala semasa menjuarai kempen Liga Super 2020 yang berlangsung secara satu pusingan, JDT merekodkan 9 kemenangan dan 2 seri secara keseluruhan.

Featured Image: JOHOR Southern Tiger


AFF B-23: Pemain JDT, Selangor Dominasi Kem Latihan Skuad Harimau Muda

Kem latihan pusat skuad kebangsaan bawah 23 tahun (B-23) kendalian Brad Maloney kini didominasi oleh pemain-pemain Johor Darul Ta’zim (JDT) dan Selangor.

Ini selepas jurulatih kelahiran Australia itu memanggil tambahan dua pemain JDT serta empat pemain Selangor masing-masing pada awal Februari lalu dan semalam.

Untuk makluman semua, lapan pemain JDT yang menyartai skuad Harimau Muda pada ketika ini ialah T. Shaheeswaran, Alif Abdul Mutalib, Aysar Hadi, Umar Hakeem, Shafi Azswad, Daryl Sham, Firdaus Kaironnisam dan Najmuddin Kamal.

Empat Lagi Pemain Dipanggil Ke Latihan Harimau Malaya B-23 Baca penuh di ▶ https://t.co/7bVYRVfeEB#FAM #HarimauMalaya #AFFU23 pic.twitter.com/hlXhf30Olp

Manakala lapan pemain Selangor pula ialah Fakrul Iman, Faiz Amer Runnizar, Fahmi Daniel, Khairi Suffian, Sikh Izhan Nazrel Sikh Azman, Ahmad Zikri Mohd Khalili, Muhammad Azrin Afiq Rusmini dan Harith Haiqal Adam Afkar.

Kesemua pemain ini dikumpulkan oleh Coach Brad sebagai persiapan untuk mengharungi Kejuaraan AFF B-23 yang akan berlangsung di Kemboja bermula 14 hingga 26 Februari kelak.

Dimaklumkan, skuad Harimau Muda ini akan menghadapi satu perlawanan persahabatan menentang Kuala Lumpur City FC, esok, di Stadium Bola Sepak Cheras, sebelum berlepas ke Phnom Penh, Jumaat nanti.

Featured Image: Football Association of Malaysia


VIDEO: Terengganu FC belasah Sabah, lonjak tangga ke-2 CIMB Liga Super

Terengganu FC berhasil merakamkan kemenangan 4-0 ke atas Sabah dalam aksi kelima saingan CIMB Liga Super 2020, sebentar tadi.

Kemenangan penuh bergaya anak buah Nafuzi Zain itu dirakamkan di halaman sendiri, Stadium Sultan Mizan Zainal Abidin.

Terengganu FC bermula garang dengan mendahului seawal minit ke-12 menerusi penyerang utamanya, Dominic Da Sylva.

Penyerang Mauritania itu mengambil peluang hasil kekalutan di dalam kotak penalti Sabah.

12' | GOL DA SYLVA! @FCTerengganu kini mendahului @sabahfamedia melalui gol Dominique Da Sylva. #CIMBLigaSuper2020#TERSAB#MFLLive pic.twitter.com/ej82W5gFmR

Gol kedua pula hadir menerusi pemain tengah licik dari Uzbekistan, Sanjar Shaakhmedov yang menyudahkan hantaran daripada kapten pasukan, Lee Tuck pada minit ke-43.

43' | GOL SANJAR!@FCTerengganu 2-0 @sabahfamedia #CIMBLigaSuper2020#TERSAB#MFLLive pic.twitter.com/0o61ICXlsl

Separuh masa pertama tamat dengan kedudukan Terengganu FC mendahului 2-0.

Bersambung pada babak kedua, Terengganu FC meneruskan dominasi mereka di atas padang.

Minit ke-73 Benteng rapuh skuad Tambadau sekali lagi dirobek oleh Sanjar.

Kali ini dia menyudahkan bola muntah yang gagal ditampan kemas oleh penjaga gol lawan, Wan Azraie Wan Teh.

71' | GOL SANJAR!@FCTerengganu memperolehi gol ketiga menerusi jaringan Sanjar Shaakhmedov#CIMBLigaSuper2020#TERSAB#MFLLive pic.twitter.com/vrUIkVqny6

Tidak cukup dengan tiga jaringan tanpa balas, pemain gantian, Faris Ramli menambah duka Sabah dengan menambah satu lagi jaringan pada minit ke-84.

Tiada sebarang pertambahan jaringan selepas itu dan pengadil perlawanan, Mohd Amirul Izwan meniup wisel menamatkan perlawaan dengan keputusan akhir 4-0.

Kemenangan ini memberikan Terengganu FC melonjak ke tangga ke-2 CIMB Liga Super 2020, hanya dibezakan tiga mata dengan pendahulu, Johor Darul Ta’zim (JDT).


Penganjur Lanjut Pendaftaran IJN Ride 4 Your Heart 2023 di Teregganu Hingga 21 Mei

Sambutan yang menggalakkan terhadap perlumbaan berbasikal jalan raya anjuran Institut Jantung Negara (IJN) iaitu IJN Ride 4 Your Heart 2023 yang akan berlangsung pada 27 Mei kelak di Terengganu membuatkan penganjur membuka semula sesi pendaftaran.

Bagi yang masih berminat, pendaftaran tersebut boleh dibuat menerusi laman sesawang https://www.gosportz.my/upcoming-events/ijn-2023 dan ianya berlanjutan sehingga 12 tengah hari pada 21 Mei kelak.

Dimaklumkan, lebih 500 orang peserta telah mendaftar sejak sesi pendaftaran pertama bermula, baru-baru ini.

Bagaimanapun, pendaftaran semula itu dibuka kepada kategori 120km Ride (Men Open, Women Open & Veteran Open)  sahaja dengan yuran pendafataran sebanyak Rm150. Sementara itu, dua kategori lagi iaitu 30km Fun Ride (Open To All) dan 88km Ride (Men Open, Women Open & Men Veteran) yang memerlukan yuran pendaftaran sebanyak RM50 dan RM120 masing-masing tidak dibuka semula.

A post shared by Institut Jantung Negara (@institutjantungnegara)

Untuk makluman semua, ketiga-tiga kategori perlumbaan akan bermula dan tamat di Hospital Pengajar UniSZA – penaja lokasi bagi perlumbaan ini – di Kuala Nerus. Turut dimaklumkan, peserta akan dilepaskan bermula jam 7 pagi.

Juara bagi kategori 120km Ride akan mendapat hadiah berupa wang tunai RM800 + trofi manakala 88km Ride pula akan meraih wang tunai RM500 + trofi.

IJN memaklumkan penganjuran perlumbaan ini bertujuan mempromosikan gaya hidup yang sihat dalam kalangan orang ramai menerusi aktiviti berbasikal. Selain itu, IJN turut menegaskan ianya suatu komitmen tetap terhadap kesihatan jantung rakyat negara ini sesuai dengan peranannya sebagai pusat pakar jantung Malaysia.

Sebagai tambahan, ini merupakan penganjuran IJN Ride 4 Heart julung kalinya berlangsung di luar Lembah Klang selepas diadakan di Universiti Nottingham, Semenyih dalam dua edisi sebelumnya pada tahun 2016 dan 2017.

Pemilihan lokasi ini turut bertujuan untuk menguatkan lagi ikatannya dengan Universiti Sultan Zainal Abidin (UniSZA) selaku rakan kolaborasi strategiknya dalam menyediakan servis kardiovaskular kepada penduduk di pantai timur.

Pada masa yang sama, penganjuran perlumbaan ini berbetulan dengan Visit Terengganu 2023 sekaligus dapat menyokong industri pelancongan tempatan.


Kejohanan Dunia 2022: 4 Beregu Lelaki Dapat ‘Bye’, Aaron-Wooi Yik Mungkin Lawan Sze Fei-Izzuddin Seawal Pusingan 16

Undian Kejohanan Dunia BWF 2022 yang berlangsung sebentar tadi memperlihatkan empat beregu lelaki negara mendapat ‘bye’ di Pusingan 64 sekaligus terus melangkah ke Pusingan 32 secara automatik.

Empat beregu lelaki negara yang akan mengambil bahagian dalam saingan ini ialah Aaron Chia-Soh Wooi Yik, Ong Yew Sin-Teo Ee Yi, Goh Sze Fei-Nur Izzuddin serta Goh V Shem-Tan Wee Kiong.

Namun begitu, disebalik berita baik mendapat kemaraan percuma ke Pusingan 32, hasrat peminat badminton tempatan untuk melihat keempat-empat wakil negara mara jauh bakal tidak kesampaian.

Ini berikutan Aaron-Wooi Yik (pilihan ke-6) bakal bertemu Sze Fei-Izzuddin (pilihan ke-11) seawal Pusingan 16 sekiranya mereka berjaya mengatasi lawan masing-masing di Pusingan 32.

Sementara itu, dua lagi wakil negara yang lain, Yew Sin-Ee Yi (pilihan ke-9) akan menantikan cabaran samada beregu Perancis, Christo Popov-Toma Junior Popov atau beregu Singapura, Terry Hee Yong Kai-Loh Kean Hean di Pusingan 32.

Pemenang pingat perak Sukan Olimpik Rio 2016, V Shem dan Wee Kiong (pilihan ke-13) yang kembali bergandingan semula di kejohanan ini akan berhadapan samada beregu Denmark, Jeppe Bay-Lasse Molhede atau Sri Lanka, Sachin Dias-Buwaneka Goonethilleka di peringkat yang sama.

Untuk makluman semua, kejohanan ini akan bermula 22 dan tamat pada 28 Ogos kelak. Ianya akan dihoskan di ibu negara matahari terbit, Tokyo, Jepun.


Penyerang Selangor, Shahrel Fikri ‘Risau’ Untuk Beraksi Selama 90 Minit

Penyerang Selangor, Shahrel Fikri mengakui masih belum mampu beraksi 90 minit walaupun beraksi dengan baik ketika diturunkan sebagai pemain gantian menentang Terengganu, Ahad lalu.

Sebelum ini, difahamkan pemain berusia 27 tahun ini terpaksa melupakan saingan musim 2021 sepenuhnya selepas berdepan kecederaan pergelangan kaki pada bulan Mei lalu.

Bagaimanapun, proses pemulihan Shahrel berjalan dengan positif dan dia kembali mendapat kepercayaan untuk beraksi di atas padang.

Shahrel atau dikenali sebagai Eky yang kembali diturunkan sejak perlawanan keempat Piala Malaysia menentang Kuching City menegaskan dia masih lagi berhati-hati dan tidak mahu tergesa-gesa untuk beraksi secara penuh 90 minit kerana khuatir kecederaan kembali menghantui dirinya.

“Setakat ini apabila diberi tanggungjawab saya rasa tidak mustahil untuk mendapatkan sekurang-kurangnya satu gol dan Alhamdulillah malam ini (Ahad) saya berjaya menjaringkan gol.

“Saya rasa macam terlalu cepat juga masuk padang sebab sasaran sebenarnya untuk mula balik musim depan, tetapi selepas proses pemulihan berjalan lancar, saya dapat beraksi semula untuk musim ini, cuma kena kerja lebih keras lagi untuk tahun depan.

“Kaki saya dah pulih sepenuhnya, cuma hanya mental dan fizikal sahaja kena lebih kuat dan nak bermain 90 minit sepenuhnya memang agak sukar, tetapi saya akan cuba perlahan-lahan untuk mungkin masuk di separuh masa kedua terlebih dahulu,” jelasnya.

Ketika menentang Terengganu tempoh hari, Eky dimasukkan oleh jurulatihnya, Karsten Neitzel pada separuh masa kedua menggantikan muda Ghana, George Attram.

Pada minit ke-83, satu bola lintang rendah daripada pemain sayap yang melintasi di hadapan gawang lawan berjaya disudahkan oleh Eky untuk memberikan peluang buat skuad Red Giants merapatkan jurang dengan skor semasa 2-1.

Akan tetapi, malam tersebut lebih memihak kepada pasukan pelawat. Penyerang Terengganu, Jordan Mintah sekali lagi menyudahakan sepakan percuma pada minit ke-90 sekaligus menuntup perlawanan dengan keputusan 3-1.

Untuk perlawanan terakhir peringkat kumpulan, pasukan yang diwakili oleh Eky akan turun menentang Perak di Ipoh, hari esok.


Rombakan Besar-Besaran Pengurusan Perak FC Sebelum Memikirkan Untuk Kembali Ke Liga Super

Satu rombakan besar-besaran akan dibuat terhadap pengurusan pasukan yang berpangkalan di utara tanah air, Perak FC oleh Persatuan Bola Sepak Perak (PAFA) dalam masa yang terdekat.

Perkara tersebut dikongsikan sendiri oleh Presiden PAFA, Datuk Muhammad Yadzan Mohamad menerusi satu laporan oleh Sinar Harian, hari ini.

Ianya menjadi keutamaan PAFA selepas Perak FC mengharungi saingan Liga Super musim ini dalam keadaan serba-serbi tidak menjadi sehingga disahkan ‘terhumban’ ke saingan Liga Premier 2022.

RASMI: Perak FC sah tersingkir ke saingan Liga Premier untuk musim 2022.Mereka akan beraksi dalam divisyen dua buat kali pertama dalam sejarah kelab pada era bola sepak professional.#LigaSuper2022 pic.twitter.com/QNJqG36CIG

“Insya-Allah dalam masa terdekat kami akan adakan perbincangan untuk untuk menguruskan Perak FC dan saya percaya rombakan besar-besaran akan berlaku.

“Kami mahu pastikan segala urusan mengenai Perak FC dapat diselesaikan dahulu, barulah kami akan mengadakan sidang kongres dan pada masa itu akan ada pemilihan.

“Kami harus melantik pemegang saham baharu dan buat masa ini sudah ada pihak yang menyatakan minat dengan Perak FC.

“Tetapi mereka mahu meneliti dahulu beberapa perkara,” katanya.

Pada masa yang sama, beliau turut berkongsikan bahawa PAFA sedang merangka pelan jangka masa panjang buat Perak FC dalam usahanya untuk kembali ke kancah bola sepak utama negara.

Pelan tersebut turut merangkumi perancangan untuk melahirkan bakat baharu terutamanya dalam kalangan pemain-pemain muda.


Piala Dunia: Amerika Iringi England Ke Saingan Kalah Mati

Saingan Kumpulan B bagi Piala Dunia 2022 Qatar menyaksikan England dan Amerika Syarikat yang muncul juara dan naib juara masing-masing sekaligus mara ke peringkat seterusnya, Pusingan 16.

England atau skuad berjulukan Three Lions muncul juara kumpulan apabila merekodkan kemenangan selesa 3–0 ke atas Wales dalam perlawanan terakhir, sebentar tadi.

Dua jaringan dari Marcus Rashford pada minit 50’ dan 68’ masing-masing serta satu jaringan dari Phil Foden pada minit 51’ menjadi penyumbang kepada kemenangan terbabit.

Your final Group B standings 👀 @USMNT join @England in the knockout stages 🇺🇸 🏴

— FIFA World Cup (@FIFAWorldCup) November 29, 2022

Kemenangan itu menjadikan England menutup saingan peringkat kumpulan ini selaku juara dengan pungutan 7 mata hasil daripada dua kemenangan dan satu seri.

Sementara itu, Amerika Syarikat mengiringi England peringkat seterusnya selepas menundukkan Iran 1-0 dalam perlawanan terakirnya.

Jaringan tunggal oleh Christian Pulisic pada minit 38’ sudah memadai buat Amerika untuk memastikan kemaraan ke Pusingan 16 menjadi miliknya dan membuatkan impian Iran untuk melepasi peringkat kumpulan buat pertama kalinya terkubur.

Amerika bimbingan Gregg Berhalter menutup saingan peringkat kumpulan ini dengan pungutan lima mata hasil daripada satu kemenangan dan dua seri.


Video: Curi-Curi Tengok Skrin Monitor VAR, Suarez Dilayangkan Kad Kuning

Hanya disebabkan melihat skrin monitor video assistant referee (VAR) secara curi-curi, penyerang Atletico Madrid, Luis Suarez dilayangkan kad kuning oleh pengadil perlawanan, Beniot Bastien.

Kejadian mencuit hati itu berlaku ketika Atletico bertemu kelab berpangkalan di Rusia, Lokomotov Moscow dalam aksi Kumpulan A saingan Liga Juara-Juara UEFA (UCL) pada awal pagi tadi.

The team❤💚#LokoAtleti | #UCL pic.twitter.com/TTkHgL6wFC

Ketika itu, pengadil perlawanan mahu melihat semula ulang tayang insiden bola sepakan pemain Lokomotiv terkena tangan pemain tengah, Hector Herrera.

Bagaimanapun insiden sekitar minit ke-23 permainan tersebut tidak begitu jelas daripada sudut pandangan pengadil.

Hal ini kerana kedudukan Hector tidak dapat dipastikan samada di dalam kotak ataupun di luar kotak penalti.

Oleh sebab demikian, Beniot mengambil keputusan untuk merujuk VAR. Namun ketika Beniot sedang ralit menonton ulang tayang insiden tersebut, Suarez secara senyap-senyap turut melihat skrin monitor tersebut.

Perbuatannya itu cuba dihalang oleh penjaga garisan dan menyebabkan disedari oleh Beniot yang kemudiannya segera melayangkan kad kuning kepada Suarez.

Hasil semakan VAR oleh Beniot juga menyaksikan Lokomotiv dihadiahkan sepakan penalti. Pemain sayap, Anton Miranchuk mudah menyempurnakannya untuk mengikat Atletico 1-1 pada minit ke-25.

Tiada sebarang pertambahan jaringan selepas daripada itu dan kedua-dua pasukan terpaksa akur dengan keputusan seri 1-1.

Anda boleh menonton highlight penuh perlawanan di antara Lokomotiv Moscow dan Atletico Madrid pada pautan video di bawah:


Cabaran Antarabangsa Bangladesh: Gandingan Baharu Tang Jie-Ee Wei Rangkul Kejuaraan Sulung

Gandingan campuran baharu melibatkan Chen Tang Jie dan Toh Ee Wei merekodkan satu permulaan yang positif apabila berjaya merangkul kejuaraan pertama dengan menjuarai kejohanan Cabaran Antarabangsa Bangladesh 2022.

Kejuaraan itu menjadi milik pemain berusia 24 dan 22 tahun masing-masing ini setelah berhasil menumpaskan beregu Thailand, Phatharathorn Nipornram dan Alisa Sapniti pada perlawanan akhir yang berlangsung semalam.

Dalam perlawanan terbabit, Tang Jie-Ee Wei mencatatkan kemenangan secara “straight set” dengan skor 21-15 dan 21-13 dalam tempoh tidak sampai setengah jam permainan.

FINAL#MAS🇲🇾 Chen Tang Jie-Toh Ee Wei def. #THA🇹🇭 Phatharathorn Nipornam-Alisa Sapniti 21-15 21-13 pic.twitter.com/tbDK3c26p0

— BAM (@BA_Malaysia) December 11, 2022

Sebelum itu, Tang Jie-Ee Wei berhasil mara ke perlawanan akhir dengan menumpaskan gandingan Alvin Morada-Alyssa YsabeL (Filipina), Pannawat Theerapanitnun-Supamart Mingchua (Thailand), Hiroki Midorikawa-Natsu Saito (Jepun) dan Ayush Agarwal-Mahi Naresh (India).

Walaupun berhasil merangkul kejuaraan yang pertama, gandingan baharu Tang Jie-Ee Wei akan terus diuji pada minggu ini.

Bermula esok, Tang Jie-Ee Wei akan turun ke Perak bagi mengharungi satu lagi kejohanan iaitu Cabaran Antarabangsa Malaysia yang bermula dari 13 hingga 18 Disember bertempat di Arena Badminton Perak, Kompleks Sukan MBI, Ipoh.

Featured Image: Badminton Association of Malaysia


Hamidin Tegaskan Supaya Padang Bola Sepak & Gelanggang Futsal Komersil Kembali Beroperasi

Presiden Malaysian Football League (MFL), Datuk Haji Hamidin Mohd Amin turut membuat penegasan agar perusahaan padang bola sepak dan gelanggang futsal komersil kembali beroperasi dalam masa terdekat.

Perkara itu diselitkan oleh Hamidin ketika berbincang dengan pihak Majlis Keselamatan Negara (MKN) dan Kementerian Kesihatan Malaysia (KKM) untuk membenarkan saingan Liga Malaysia dijalankan dengan mengikut Prosedur Operasi Standard (SOP) yang ditetapkan pada tahun hadapan.

“Saya dan Menteri Belia & Sukan (turut) mempertahankan tentang industri (perusahaan) padang bola sepak dan gelanggang futsal tempatan yang terkesan (dengan pandemik Covid-19). Itupun mesti seiring untuk dibenarkan mengikut SOP-nya.”

“Kerana KKM sering mengatakan kita perlu hidup dalam norma baharu, sekarang kita nak jalankan (bola sepak) dalam norma baharulah, apa prosedurnya? Kita akan ikut.” katanya dalam satu kenyataan di Hotel Marriot, Putrajaya pada hari ini.

Hasil beberapa perbincangan yang dijalankan dengan semua pihak yang terlibat termasuk Kementerian Belia & Sukan (KBS), Hamidin berkata pihak MKN dan KKM sudah mula memahami mengenai justifikasi daripada pihak MFL agar saingan liga ini dapat berlangsung.

Selain daripada itu, pihak MFL turut mengusulkan kepada MKN dan KKM agar membenarkan sebahagian penyokong pada skala yang kecil untuk memasuki stadium bagi menonton perlawanan bola sepak.

Difahamkan pihak MFL telah mengusulkan kepada MKN dan KKM agar dibenarkan penonton seramai 10% daripada kapasiti sesebuah stadium.

Berdasarkan kepada perbincangan-perbincangan tersebut, Hamidin berkata peluang untuk pengusaha padang dan gelanggang komersil kembali beroperasi, saingan Liga Malaysia dijalankan dan membenarkan sebahagian penyokong untuk kembali ke stadium adalah cerah.

“Saya fikir mungkin akan ada pengumuman daripada MKN tentang proses ini, jadi sama-samalah kita tunggu.” katanya lagi.


Belanjawan Terengganu 2021: Kerajaan Peruntukan RM1 Juta Baik Pulih SSMZA

Kerajaan Terengganu mengumumkan peruntukan sebanyak RM1 juta bagi membaik pulih Stadium Sultan Mizan Zainal Abidin (SSMZA) – gelanggang rasmi bagi pasukan Terengganu Football Club (TFC).

Ianya termasuk dengan kos membaik pulih beberapa kemudahan sukan lain yang terletak di sekitar stadium di Kompleks Sukan Negeri Terengganu, Gong Badak.

Pengumuman itu dibuat semasa pembentangan Belanjawan 2021 negeri tersebut dalam Mesyuarat Ketiga Penggal Ketiga Dewan Undangan Negeri (DUN) Terengganu, semalam.

Selain itu, kerajaan pimpinan Dato’ Seri Dr. Ahmad Samsuri Mokhtar turut memperuntukan sebanyak RM200,000 kepada Azizulhasni Awang (pelumba basikal negara) dan Khairul Anwar Mohamad (pemanah negara) sebagai bantuan sokongan atlet Sukan Olimpik Tokyo 2020.

Tidak ketinggalan, sebanyak RM800,000 turut diperuntukan untuk menganjurkan Kejohanan Sukan Terengganu (SUTERA) di mana daerah Kuala Nerus menjadi tuan rumah pada tahun hadapan.

Satu program riding peringkat nasional yang dinamakan sebagai Gateh Terengganu turut menjadi agenda kerajaan negeri pada tahun hadapan untuk Meningkatkan Prestasi Sukan dan sebanyak RM700,000 telah diumumkan untuk merealisasikannya.

Kerajaan negeri turut mengumumkan meneruskan pembinaan asrama atlet Majlis Sukan Negeri Terengganu (MSNT) yang terletak di Gong Badak, Kuala Nerus.

Featured Image: Terengganu Football Club


Arsenal Lancar Jersi Berwarna ‘Pink’ Buat Julung Kali Dalam Sejarah

Kelab Liga Perdana Inggeris (EPL) berpangkalan di utara London, Arsenal melancarkan jersi ketiganya untuk musim 2022-23, pada hari ini.

Menerusi perkongsian di laman rasminya, jersi keluaran Adidas yang dilancarkan itu hadir dalam warna “clear pink” – pertama kali digunakan dalam sejarah kelab.

Jersi ini turut disertakan dengan corak “ermine” yang digunakan dalam logo Arsenal edisi 1940-an. Ianya dikemaskan dengan warna “navy blue” dan “clear blue” di bahagian kolar dan beberapa bahagian lain.

Jersi ini akan dipadankan dengan seluar pendek berwarna “navy blue” serta stokin warna yang sama dengan jersi iaitu “clear pink”.

Arsenal memaklumkan, jersi ini akan digunakan buat julung kalinya dalam perlawanan pembukaan musim baharu EPL menentang Crystal Palace pada 4 Ogos (Jumaat) kelak.

Sebagai tambahan, jersi ini hadir dalam dua versi iaitu “authentic” dan replika. Ianya sudah boleh dibeli oleh para peminat skuad The Gunners bermula hari ini di laman sesawang Adidas Direct.


Kim Swee Mahu Sabah Bawa Pulang Sekurang-Kurangnya 1 Mata Menentang Terengganu

Ketua jurulatih Sabah FC, Datuk Ong Kim Swee berharap pasukannya tidak pulang dengan tangan kosong daripada Stadium Sultan Mizan Zainal Abidin (SMAZA) selepas menentang Terengganu FC, Sabtu nanti.

Saingan Liga Super berbaki sekitar empat perlawanan sahaja lagi dan apa sahaja mata yang dikutip dalam fasa ini adalah penting lebih-lebih lagi untuk mengekalkan mereka dalam kelompok tiga terbaik bagi meraih slot ke saingan Piala AFC, musim hadapan.

“Di penghujung saingan dengan hanya tinggal beberapa perlawanan, apa sahaja mata yang dapat dipungut adalah penting dan kami tidak mahu pulang ke Sabah dengan tangan kosong selepas perlawanan dengan Terengganu.

“Di tempat sendiri, Terengganu FC mempunyai rekod sangat baik dan mereka telah bermain bersama untuk jangka masa yang lama sebagai satu pasukan berbanding kami yang kebanyakan pemain baharu dikumpulkan untuk musim ini.

“Selain itu, mereka punya kekuatan yang seimbang di semua posisi, jadi pendekatan kami perlu berbeza dan apa yang penting kami kena fokus dengan corak taktikal yang kita akan gunakan.” katanya.

Pada masa yang sama, bekas pengendali skuad kebangsaan ini menyatakan para pemainnya bebas kecederaan dan sedia untuk diturunkan.

“Tiada mana-mana pemain berdepan kecederaan dengan Gary Steven Robbat juga sudah kembali pulih manakala Dominic Tan yang baharu pulang bersama pasukan kebangsaan telah mula menjalani latihan sejak Selasa,” tambahnya.

Ketika ini, Sabah berada di tangga kedua Liga Super dengan rekod 36 mata. Sementara itu, Terengganu yang dibimbing oleh Nafuzi Zain pula berada di tangga keempat dengan memiliki 32 mata.

Keputusan seri akan menyaksikan Terengganu akan merapatkan jurang dengan perbezaan tiga mata sahaja manakala kekalahan akan menyaksikan kedua-dua pasukan ini hanya dibezakan dengan satu mata sahaja.

Featured Image: Sabah Football Club


Terbuka India: Beregu No.1 Dunia Tumpaskan Soon Huat-Shevon Buat Kali Ke-10

Beregu campuran No.1 dunia, Zheng Si Wei dan Huang Ya Qiong melakar kemenangan kesepuluh secara berturut-turut ke atas pasangan negara, Goh Soon Huat dan Shevon Jemie Lai.

Kemenangan terbaru beregu dari China itu hadir pada perlawanan peringkat Pusingan 32 di kejohanan Terbuka India, sebentar tadi.

Dalam pertarungan tersebut, Si Wei-Ya Qiong menumpaskan Soon Huat-Shevon yang menghuni ranking ketujuh dunia secara “straight set” dengan skor 21-11 dan 21-7 dalam tempoh tidak sampai setengah jam.

YONEX SUNRISE India Open 2023XD – R32          🇨🇳ZHENG Si Wei🏅21 21 🇨🇳HUANG Ya Qiong🏅          🇲🇾GOH Soon Huat11 7 🇲🇾LAI Shevon Jemie

— BWFScore (@BWFScore) January 18, 2023

Kekalahan ini sekaligus membuatkan Soon Huat-Shevon terpaksa melupakan kejohanan berstatus Jelajah Dunia BWF Super 750 ini.

Untuk makluman, ini merupakan perlawanan kedua berturut-turut melibatkan kedua-dua beregu pada tahun ini selepas bertarung di saingan Terbuka Malaysia, pada minggu lalu.

Pada pertemuan itu, Soon Huat-Shevon turut mengalami kekalahan secara “straight set” dengan skor yang berkesudahan 16-21 dan 10-21. Si Wei-Ya Qiong yang meraih kemenangan pada perlawanan tersebut berhasil meneruskan kemaraan sehingga bergelar juara Terbuka Malaysia, pada Ahad lalu.

Sebagai rekod, Si Wei-Ya Qiong dan Soon Huan-Shevon berentap buat julung kalinya pada saingan Indonesia Masters 2018.

Ianya diikuti dengan pertemuan di Jelajah Dunia Akhir BWF 2018, Indonesia Masters 2019, Terbuka Perancis 2019, Terbuka Fuzhou China 2019, Malaysia Masters 2020, Malaysia Masters 2022, Terbuka Denmark 2022, Terbuka Malaysia 2023 dan Terbuka India 2023.

Featured Image: Badminton Association of Malaysia


FC Barcelona Sahkan Ansu Fati Berehat 4 Bulan

FC Barcelona mengesahkan penyerang mudanya, Ansu Fati akan terlepas aksi bola sepak domestik dan antarabangsa sekitar empat bulan.

Perkhabaran ini dimaklumkan selepas pemain berusia 18 tahun itu selamat menjalani pembedahan di lutut kirinya ekoran kecederaan koyak meniscus.

Keep your head up, @ANSUFATI!https://t.co/cMZs4p3wRN

Kecederaan itu menimpanya ketika menentang Real Betis dalam saingan kesembilan La Liga di Stadium Nou Camp, sabtu lalu.

Kecederaan itu membuatkan ketua jurulatih, Ronald Koeman terpaksa mengeluarkannya dan menggantikannya dengan Lionel Messi.

It's Francisco Trincão's @ChampionsLeague debut and so far he has been dazzling! 🦾🔵🔴 #BarçaFerencváros pic.twitter.com/qHI9Z8ZYKT

Ketiadaan Ansu Fati pastinya akan memberikan peluang kepada seorang lagi pemain muda mereka untuk bermula dalam kesebelasan utama iaitu Francisco Trincao.


Aksi Pemain Malaysia Di Liga Thai Boleh Ditonton Menerusi Facebook & Youtube

Syarikat media berpangkalan di Singapura, 1 Play Sports mengumumkan akan menyiarkan siaran langsung perlawanan terpilih Liga Thailand menerusi akaun Facebook dan Youtube, bermula sabtu ini.

1 Play Sports diumumkan sebagai rakan penyiar digital rasmi Liga Thai, pada hari ini. Siaran langsung tersebut akan disiarkan di sembilan negara asia tenggara dan enam negara rantau asia selatan.

Selain itu, perlawanan-perlawanan yang disiarkan secara langsung oleh 1 Play Sports akan disertakan dengan ulasan dalam tiga bahasa iaitu, Bahasa Inggeris, Bahasa Indonesia dan Bahasa Hindi.

Ini merupakan berita baik buat peminat bola sepak tempatan yang mahu melihat aksi tiga pemain Malaysia yang sedang berkelana dalam saingan Liga Thai.

Mereka ialah Norshahrul Idlan Talaha atau lebih mesra dikenali sebagai Matyo yang bermain bersama BG Pathum United FC serta Dominic Tan dan Mohamadou Sumareh yang beraksi bersama Police Tero FC.

Lebih menarik, perlawanan melibatkan BG Pathum United FC dan Police Tero FC termasuk dalam empat perlawanan terpilih yang disiarkan secara langsung oleh 1 Play Sports pada sabtu dan ahad ini.

Untuk menonton siaran langsung perlawanan-perlawanan Liga Thai, ikuti Facebook Pages dan saluran Youtube mereka.

Featured Image: 1 Play Sports


Ulasan Sukanz: Full-back Kedah ‘Dibuli’ Oleh Faisal & Hakimi

Pertembungan antara Kedah Darul Aman FC dan Terengganu FC di Stadium Darul Aman menyaksikan pasukan pelawat berjaya mencatatkan kemenangan 2-1 sekaligus memungut 3 mata berharga pada aksi kelapan Liga Super.

Dalam aksi tersebut, Kedah terlebih dahulu memperolehi gol menerusi kesilapan pertahanan tengah Terengganu, Muhammad Mohd. Fauzi yang tertampan bola hantaran pemain sayap lincah, Rabih Ataya ke dalam gawang sendiri pada babak pertama.

Bagaimanapun, Terengganu tidak mudah menyerah kalah, berjaya bangkit dan berhasil meraih kemenangan menerusi jaringan penalti oleh David da Silva pada masa kecederaan babak pertama sebelum pertahanan kanan, Azam Azmi Murad menjaringkan gol kemenangan pada babak kedua.

Berikut adalah ulasan perlawanan antara Kedah Darul Aman dan Terengganu yang penuh intensiti dan mengujakan untuk tatapan semua pembaca:

Mari kita bermula dengan pasukan pelawat terlebih dahulu. Terengganu yang dibimbing oleh Nafuzi Zain turun menentang Kedah dengan formasi 4-3-3. Trio serangannya dipimpin oleh David da Silva sementara di bahagian kanan diisi oleh Faisal Halim dan bahagian kiri diisi oleh Hakimi Abdullah.

Dalam perlawanan tersebut, pujian paling besar harus diberikan kepada Faisal dan Hakimi kerana berfungsi dengan sangat baik di posisi sayap pada separuh masa pertama dan kedua.

Namun begitu, di antara kedua-dua pemain tersebut, Faisal tampil paling menyerlah di atas padang kerana menampilkan kemampuan individu yang baik, melakukan larian solo yang mengancam pertahanan lawan, melakukan hantaran lintang serta membuat percubaan ke arah gol. Sebagai tambahan, serangan yang digerakkan oleh Faisal mendapat sokongan daripada pertahanan kanan, Azam Azmi Murad.

Oleh sebab itu, kita dapat melihat ‘build up’ Terengganu lebih dominan di sebelah kanan kerana setiap kali Faisal menerima bola, Azam Azmi akan segera naik ke atas untuk memberikan sokongan dan melakukan overlapping jika mempunyai peluang.

Pertahanan kiri Kedah, Fandi Othman menjadi pemain yang paling diuji oleh gandingan Faisal dan Azam Azmi dalam permainan ini.

Selain itu, kita turut menyaksikan pemain perancang, Makan Konate lebih selesa untuk melakukan hantaran mencari Faisal. Selain daripada Konate, seorang lagi pemain tengah iaitu Dechi Marcel turut mencari Faisal apabila mendapat bola. Kedua-dua pemain ini berperanan sebagai penyambung antara Azam Azmi (pertahanan) dan Faisal (sayap) apabila merancang serangan.

Sementara itu, pujian harus juga diberikan kepada permainan individu oleh Hakimi. Tidak dinafikan, 15 minit pertama permainan, persembahannya agak kurang memuaskan kerana masih mengambil masa untuk menyesuaikan diri.

Namun selepas daripada itu, apabila dia telah menyesuaikan diri, kita boleh melihat Hakimi merupakan seorang pemain yang sangat berskil dan memiliki kelajuan. Sepanjang perlawanan, Hakimi menunjukkan beberapa larian solonya berjaya menewaskan pertahanan kanan, Ariff Farhan dan juga Amirul Hisyam. Kemuncaknya prestasinya hadir pada separuh masa kedua, di mana dia sangat dominan di sebelah kiri menerusi ‘dribble’ dan lariannya.

Sayangnya, kekurangan Hakimi di bahagian kiri adalah tidak mendapat sokongan daripada full-back kiri, Arif Fadzilah sebagaimana Faisal Halim mendapat sokongan daripada Azam Azmi. Hal ini kerana Arif merupakan pemain yang lebih defensif dan tidak naik terlalu ke atas untuk melakukan overlapping sepertimana Azam Azmi.

Sekiranya Arif memberikan sokongan kepada Hakimi dan melakukan overlapping sepertimana Azam Azmi di bahagian kiri, dijangkan Terengganu mungkin dapat menjaringkan lebih daripada dua gol.

Akan tetapi, disebabkan oleh Arif bermain secara defensif, Terengganu berupaya memastikan bahagian kirinya tidak mudah dibolosi samada oleh Rabih Ataya (separuh masa pertama) atau Azammuddin Akil (separuh masa kedua).

Kita beralih pula kepada barisan pertahanan Terengganu secara keseluruhan. Pada babak pertama, ianya dilihat tidak begitu ‘solid’. Namun begitu, separuh masa kedua, mereka memperbaiki perkara tersebut.

Persembahan pertahanan tengah, Muhammad Mohd. Faudzi menyaksikan peningkatan yang ketara terutamanya pada separuh masa kedua. Walaupun telah melakukan kesilapan menjaringkan gol sendiri pada babak pertama, Muhammad cepat melupakan kesilapan tersebut (move on), tidak terbawa-bawa dengan kesilapan tersebut dan tumpukan perhatian untuk baki permainan. Pujian perlu diberikan kepada pemain berusia 25 tahun ini kerana mempunyai kekuatan mental yang kuat.

Malahan pada penghujung perlawanan, dia turut melakukan hadangan kepada rembatan Rozaimi Abdul Rahman sekaligus memastikan gawang Terengganu selamat dan mempertahankan kelebihan satu gol yang dimiliki.

Dalam perlawanan ini, ketua jurulatih, Nafuzi Zain kembali menggunakan penyerang Brazil, David Da Silva setelah direhatkan sebanyak enam perlawanan kerana kecederaan.

Bercakap mengenai Da Silva, dia kelihatan belum cergas sepenuhnya tetapi kehadirannya sekitar 70 minit di atas padang memberikan satu dimensi atau corak baharu kepada gaya permainan Terengganu berbanding menggunakan penyerang Terengganu II, Jordan Mintah.

Da Silva ditugaskan untuk bermain sebagai targetman tetapi dia cukup gemar dan selesa untuk turun ke bawah, mendapatkan bola dan membantu Terengganu membina serangan. Ini juga mengelakkan dia mudah diikat (marking) oleh pertahanan atau pemain tengah bertahan.

Disamping itu, Da Silva turut memiliki work rate yang agak baik serta ketenangannya dalam menyempurnakan penalti tidak mengejutkan kita dengan kapasitinya yang hadir sebagai penyerang prolifik dalam saingan Liga Indonesia.

Dijangka dalam dua hingga tiga perlawanan berikutnya, apabila dia kembali cergas dan semakin serasi bersama rakan sepasukan, kelibat David da Silva di atas padang akan memberikan impak yang lebih besar kepada Terengganu.

Mari kita beralih kepada pasukan Kedah pula. Boleh dikatakan sepanjang perlawanan Kedah lebih banyak menguasai bola dan bertukar-tukar hantaran.

Namun antara kekurangan Kedah kali ini adalah tiadanya kelibat pertahanan kanan kental, Rizal Ghazali di bahagian kanan dan juga kelemahan pertahanan kirinya.

Seperti telah dibincangkan di atas, pemain sayap kiri dan kanan Terengganu sangat berfungsi dalam perlawanan ini dan kelibat Ariff Farhan (full-back kanan) serta Fandi Othman (full-back kiri) tidak dapat mengekang Hakimi Abdullah dan Faisal Halim.

Terengganu benar-benar mengambil peluang atas kelemahan kedua-dua full-back ini dan Kedah pula tiada perancangan khusus untuk mengekang kedua-dua pemain sayap ini.

Pemain paling mencuri tumpuan dalam pasukan Kedah ialah Rabih Ataya. Dalam perlawanan tersebut, dia tidak diikat (marking) secara khusus oleh mana-mana pemain Terengganu dan bebas bergerak. Tidak seperti perlawanan menentang Selangor di mana Rabih diikat kemas oleh Jordan Ayimbila dan Safwan Baharuddin.

Rabih juga menjadi pusat kreativiti Kedah namun kekurangannya adalah Kedah bermain secara direct play dan Rabih tidak dapat mencari gandingan penyerang, Kpah Sherman dan Tchetche Kipre secara berkesan.

Separuh masa kedua, Kedah mengeluarkan Rabih dan memasukkan pemain yang lebih segar seperti Azammuddin Akil, Fadzrul Danel, Fayyadh dan Rozaimi Abdul Rahman untuk merancakkan lagi serangan bagi mencari gol penyamaan.

Namun begitu, pertukaran pemain dan taktikal yang dilakukan oleh Aidil Sharin Sahak ‘dijawab’ oleh Nafuzi dengan memasukkan Engku Shakir, Hafizal Mohamad dan Nik Akif seterusnya mengarahkan anak-anak buahnya bermain di kawasan sendiri, menyerap asakan dan mempertahankan kelebihan 2-1 yang dimiliki.

Ternyata apa yang dilakukan oleh Nafuzi itu menyukarkan Kedah untuk menembusi barisan pertahanan Terengganu dan berjaya mengekang Kedah daripada mencari gol penyamaan sekaligus mencuri 3 mata dari Stadium Darul Aman.

Nota: Ulasan ini dikongsikan oleh peminat tegar bola sepak tempatan, Wafiy Amran. Anda boleh mendengar ulasan untuk perlawanan Liga Super yang lain di saluran Youtube-nya DI SINI.

Featured Image: Malaysian Football League


4 Beregu Negara Bertembung Sesama Sendiri di Pusingan 32 Terbuka Jerman

Empat daripada enam pasangan beregu lelaki yang mengambil bahagian dalam kejohanan Terbuka Jerman 2022 yang bakal berlangsung dua minggu lagi terpaksa berentap sesama sendiri seawal peringkat Pusingan 32.

Hasil undian oleh pihak penganjur menemukan Man Wei Chong dan Tee Kai Wun dengan Goh Sze Fei dan Nur Izzuddin. Manakala, beregu lelaki No.1 negara, Aaron Chia dan Soh Wooi Yik pula akan bertemu beregu bebas (independent) Goh V Shem dan Low Juan Shen.

Tidak terhenti di situ, pemenang kalangan empat pasangan yang bertembung sesama sendiri ini akan bertembung pula di peringkat Pusingan 16.

Lebih malang, salah satu pasangan beregu yang menang di Pusingan 16 ini berkemungkinan bertemu satu lagi pasangan senegara iaitu Ong Yew Sin dan Teo Ee Yi sekiranya mereka berjaya mara sehingga ke peringkat suku akhir.

Sementara itu, wakil terakhir dari Malaysia, Tan Kian Meng dan Tan Wee Kiong pula diundi menentang beregu Jepun yang diletakkan sebagai pilihan No.1 untuk menjuarai kejohanan ini, Takuro Hoki dan Yoga Kobayashi.


Siri Antarabangsa Malaysia: Tiada Kelibat Perseorangan Wanita Negara Di Pentas Suku Akhir

Pentas suku akhir bagi kategori perseorangan wanita di kejohanan Siri Antarabangsa Malaysia yang berlangsung di Arena Badminton Perak tidak akan diserikan oleh sebarang wakil negara.

Ini selepas dua wakil akhir negara, Siti Nurshuhaini dan Karupathevan Letshanaa yang beraksi di Pusingan 16 sebentar tadi mengalami kekalahan di tangan lawan masing-masing sekaligus gagal meneruskan kemaraan.

Nurshuhaini yang berada di ranking ke-180 merekodkan kekalahan di tangan pemain Taiwan yang berada di tangga ke-194, Chiu Pin-Chian secara “straight set” dengan skor 19-21 dan 14-21 dalam masa 35 minit.

Manakala Letshanaa, ranking ke-253, yang turut berhadapan dengan pemain dari Taiwan, Chen Su Yu juga menanggung kekalahan secara “straight set” dengan skor 15-21 dan 12-21 dalam tempoh 35 minit permainan di atas gelanggang.

Sebelum itu, seramai lima perseorangan wanita negara terpaksa akur kandas seawal Pusingan 32. Lima pemain terbabit ialah Kasturi Radhakrishnan, Venosha Radhakrishnan, Tan Zhing Yi, Ong Xin Yee dan Myisha Mohd Khairul.

Featured Image: Badminton Association of Malaysia


Terbuka Singapura: Aaron-Wooi Yik Mara Ke Separuh Akhir Super 750 Buat Kali Ketujuh

Beregu lelaki negara, Aaron Chia dan Soh Wooi Yik mara ke separuh akhir Jelajah Dunia BWF bertaraf Super 750 buat kali ketujuh selepas menewaskan gandingan Indonesia, Leo Rolly Carnando dan Daniel Marthin di peringkat suku akhir Terbuka Singapura 2023.

Dalam pertarungan tersebut, Carnando-Marthin terlebih dahulu di hadapan setelah memenangi set pertama dengan skor 18-21. Beregu No.1 negara mula bangkit untuk menyamakan kedudukan menerusi kemenangan pada set kedua dengan keputusan 21-16.

Set ketiga pula menyaksikan Aaron-Wooi Yik bertarung sengit dengan pasangan No.10 dunia itu dalam perlawanan yang berlangsung selama 78 minit. Permainan berakhir dengan keputusan 22-20 memihak kepada beregu kebangsaan.

Singapore Open 2023MD – QF             🇲🇾Aaron CHIA🏅18 21 22 🇲🇾SOH Wooi Yik🏅             🇮🇩Leo Rolly CARNANDO21 16 20 🇮🇩Daniel MARTHIN

— BWFScore (@BWFScore) June 9, 2023

Kemenangan itu sekaligus melunaskan ‘dendam’ di Malaysia Masters 2023 apabila mereka tewas kepada beregu yang sama juga di peringkat suku akhir secara ‘straight set’ dengan keputusan 21-18 dan 21-19, dua minggu lalu.

Untuk rekod, Aaron Chia dan Soh Wooi Yik konsisten untuk mara ke separuh akhir Jelajah Dunia BWF bertaraf Super 750 sekurang-kurangnya dua kali sejak 2021.

Ibarat buku bertemu ruas, beregu No.4 dunia tersebut bakal menentang pasangan China, Liang Wei Keng dan Wang Chang yang kini berada di tangga ketiga dunia di peringkat separuh akhir.

Sebelum ini, gandingan Wei Keng-Chang telah bertemu satu lagi wakil negara, Man Wei Chong dan Tee Kai Wun di pusingan 16 sebelum mara dan menumbangkan pasangan England, Ben Lane dan Sean Vendy, sebentar tadi.

Featured Image: Perodua Malaysia Masters 2023


Bakal Pemain JDT Mahu Bantu Casagrande Jaring Lebih Banyak Gol

Pemain tengah yang bakal direkrut oleh Johor Darul Ta’zim (JDT), Endrick Dos Santos memasang hasrat untuk membantu barisan penyerang Penang FC menjaringkan lebih banyak gol musim ini.

Walaupun tugas utamanya adalah mencipta peluang untuk membolehkan pemain seperti Casagrande menjaringkan gol namun pemain berusia 26 tahun ini turut berharap dapat menghasilkan gol bagi membantu pasukannya meraih kemenangan dalam setiap perlawanan.

Kemampuan Endrick untuk menjaringkan gol tidak dapat disangkal lagi. Untuk makluman semua, pemain tengah kelahiran Brazil ini telah merekodkan 18 gol secara keseluruhan sejak beraksi dalam saingan Liga Malaysia pada tahun 2018.

“Saya menjaringkan lebih banyak gol (8 gol) pada musim 2020 berbanding tahun lepas di mana hanya empat gol sahaja dilakukan.

“Tetapi sebenarnya tugas saya adalah untuk memberi peluang kepada penyerang seperti Casagrande untuk dia melakukan jaringan dan tahun lepas saya tidak banyak peluang sebab kami ubah sedikit corak bermain.

“Jadi, agak sukar untuk saya lebih dekat dengan Casagrande ketika perlawanan dan harap musim ini dapat bersama dengan lebih kerap untuk saya bantu dia dan penyerang lain”, katanya.

Penghujung tahun lalu, Pengarah Sukan JDT, Martin Prest memaklumkan pihaknya akan merekrut Endrick untuk tahun 2023 dengan kemungkinan untuk menaturalisasikan pemain ini.

SQUAD UPDATES Johor Darul Ta'zim FC (JDT) are in negotiations to sign one local and four foreign players for the 2022 season. An announcement will be made in due course. [1/5] pic.twitter.com/MUZCusMo4C

Juara Liga Super sebanyak lapan kali berturut-turut itu telah membuat keputusan untuk menaturalisasikan pemain yang masih muda dan boleh memberi sumbangan untuk jangka masa panjang.

Sebagai tambahan, Endrick mula beraksi di negara ini dengan menyertai Felcra FC sebelum menyertai pasukan berpangkalan di Lembah Klang, Selangor pada tahun 2019.

Kemudiannya, pemain ini membuat keputusan berhijrah ke pasukan Penang pada tahun 2020 yang membantu skuad Harimau Kumbang ini meraih promosi ke saingan Liga Super 2021.


Video: Tonton Kemodenan AXA Training Centre – Pusat Latihan Baharu Liverpool

Selepas 70 tahun berlatih di Melwood, juara Liga Perdana Inggeris (EPL) iaitu Liverpool secara rasminya berpindah ke pusat latihan moden serba baharu, semalam.

Pusat latihan tersebut dinamakan sebagai AXA Training Centre terletak di Kirkby berjarak hanya 10 kilometer (km) berbanding pusat latihan mereka yang terdahulu.

A place steeped in history 🙌#FarewellMelwood ❤ pic.twitter.com/BKgvcvjjWW

Pelbagai fasiliti dan kemudahan serba moden dibina di pusat latihan baharu ini seperti 3 buah padang bola sepak bersaiz penuh, ruang senaman memanaskan badan dan 2 buah gimnasium.

Selain itu, terdapat juga bilik sidang media, dewan sukan untuk beriadah, kolam renang, dan pusat pemulihan yang turut memuatkan kompleks hidroterapi dan suite rehabilitasi.

Skuad kendalian Jurgen Klopp ini turut mengadakan sesi latihan pertama mereka di pusat latihan ini, semalam.

Settling into the new gym 💪 pic.twitter.com/GMOpRwwZgF

Day one. Session one. 👊 pic.twitter.com/ddzIdWh6Zc

Anda boleh meninjau dan melihat keseluruhan AXA Traning Centre ini pada pautan video di bawah:


MB Selangor Anjur Liga Fantasi EPL, Tawar Hadiah Lumayan RM2,500

Menteri Besar Selangor, Dato’ Seri Amirudin Shari mempelawa peminat bola sepak khususnya peminat saingan Liga Perdana Inggeris (EPL) untuk menyertai liga Fantasy Premier League (FPL) anjurannya.

Perkara itu diumumkan oleh Amirudin sendiri menerusi laman sosialnya, hari ini.

Ayuh peminat Liga Perdana Inggeris (EPL) dan Liga Premier Fantasi (FPL), sahut cabaran ini! Saya tawarkan RM500 sebagai hadiah bulanan dan juara liga bakal menerima RM2,500⚽Nama Liga: FPL MB SelangorKod: 2j05xz.https://t.co/9UFtAronFW

Amirudin yang juga merupakan peminat tegar pasukan berpangkalan di Merseyside, Liverpool turut menawarkan hadiah berupa wang tunai RM500 untuk juara bulanan.

Sementara itu, juara keseluruhan di penghujung musim akan dihadiahkan dengan wang tunai lumayan sebanyak RM2,500.

Untuk makluman, saingan baharu EPL, musim 2020/21 akan bermula esok. Perlawanan pertama adalah membabitkan Fulham menentang Arsenal dengan sepak mula pada jam 7.30 malam waktu Malaysia.

Nama Liga: FPL MB Selangor


Sukan SEA 2023: Indonesia Sekat Kemaraan Perseorangan Lelaki Ke Pentas Akhir

Dua wakil Malaysia, Leong Jun Hao dan Lee Shun Yang terpaksa akur dihentikan kemaraan mereka ke pentas akhir oleh atlet Indonesia di temasya Sukan SEA 2023.

Kedua-dua pemain perseorangan lelaki negara itu berjaya mara ke peringkat separuh akhir bertemu seteru Nusantara itu selepas menewaskan lawan masing-masing dari Filipina dan Thailand.

Jun Hao yang sebelum ini pernah menumbangkan lawannya, Christian Adinata dalam aksi Cabaran Antarabangsa Malaysia 2019 tidak dapat ulangi kejayaan yang sama pada kali ini.

Adinata yang merupakan perseorangan lelaki no.5 Indonesia itu menewaskan Jun Hao secara ‘straight set’ dengan skor 21-19 dan 21-12 dalam perlawanan yang berakhir selepas 45 minit berlangsung.

Chico Aura Dwi Wardoyo juga mudah menewaskan Shun Yang dengan kemenangan ‘straight set’ berkeputusan 21-15 dan 21-18 selepas 37 minit perlawanan berlangsung.

Bagaimanapun, aksi pertama Jun Hao di temasya Sukan SEA membuahkan hasil apabila berjaya membawa pulang pingat gangsa setelah mara ke peringkat separuh akhir bersama Shun Yang.

Dalam pada itu, Adinata dan Chico bakal bertemu di pentas akhir pada Selasa menyaksikan pingat emas dan perak sah menjadi milik Indonesia.

Featured image: Badminton Association of Malaysia


Bojan Takut Gaji Dipotong Jika Komen Pengadil, Isteri Perlukan Wang Beli Barang Dapur

Pengendali Kuala Lumpur City (KL City) FC, Bojan Hodak sempat berseloroh bahawa isterinya tidak benarkan dirinya memberi komen mengenai pengadil kerana bimbang akan tindakan potongan gaji. Ini akan mengurangkan wang buat isterinya untuk membeli barangan dapur.

Nada berseloroh tersebut dilontarkan Bojan ekoran berang dengan keputusan pengadil yang melayangkan kad merah ke atas pemainnya, Giancarlo Gallifuoco tetapi tidak mahu tindakan lanjut dikenakan atas dirinya.

Namun begitu, pihaknya telah membuat keputusan untuk melaporkan tindakan pengadil, Usaid Jamal yang bertugas pada perlawanan menentang PDRM FC kepada pihak berwajib.

“Sudah pasti, kami akan hantar laporan. Saya tidak boleh beri komen lanjut, tetapi kami akan hantar laporan. Tidak pasti berapa banyak laporan sudah kami hantar tahun ini tetapi (laporan) ini akan jadi yang seterusnya.”

“Saya boleh kongsikan videonya kepada anda (wartawan) tetapi saya tidak boleh berikan komen yang lanjut.” ujar Bojan Hodak dalam sidang media selepas perlawanan menentang PDRM.

3 points 🔴⚪#KLCityFC #ColouringTheCity #SampaiMatiKualaLumpur pic.twitter.com/Sq69ZlnnIb

— Kuala Lumpur City Football Club (@KLCityFootball) April 27, 2023

Dalam perlawanan di Stadium Bola Sepak Kuala Lumpur semalam, berlaku situasi tegang di penghujung perlawanan melibatkan Giancarlo Gallifuoco (KL City) dan James Okwuosa (PDRM FC) yang memaksa pengadil melayangkan kad merah kepada kedua-dua pemain tersebut.

Situasi tanpa bola pada minit ke-90 perlawanan itu menyaksikan kedua-dua pemain menarik rambut masing-masing sebelum cuba disuraikan pegawai perlawanan dan para pemain kedua-dua pasukan.

Bagaimanapun, keadaan itu tidak mengubah keputusan perlawanan yang memihak kepada KL City yang menang menentang skuad Sang Saka Biru dengan skor 3-0.

Kemenangan itu merupakan kemenangan keempat berturut-turut skuad kendalian Bojan Hodak pada musim ini yang meletakkan mereka berada di tangga keenam liga dengan 15 mata.

Featured Images: Kuala Lumpur City Football Club